Št. 510-69/2021/6

**AKCIJSKI NAČRT ZA DELOVANJE**

**REPUBLIKE SLOVENIJE**

**DO ZAHODNEGA BALKANA**

**V LETU 2021**

**Ljubljana, februar 2021KAZALO**

[1. UVOD 3](#_Toc63257518)

[1. 1. IZHODIŠČA 3](#_Toc63257519)

[1. 2. METODOLOGIJA 4](#_Toc63257520)

[1. 3. FINANČNA SREDSTVA 4](#_Toc63257521)

[2. PRIORITETNA PODROČJA 5](#_Toc63257522)

[3. DEJAVNOSTI RS DO ZAHODNEGA BALKANA 6](#_Toc63257523)

[3. 1. Politično regionalno sodelovanje – Ministrstvo za zunanje zadeve (MZZ) 6](#_Toc63257524)

[3. 1. 1. Reševanje nasledstvenih vprašanj 7](#_Toc63257525)

[3. 1. 2. Proces sodelovanja v Jugovzhodni Evropi – South-East European Cooperation Process (SEECP) 9](#_Toc63257526)

[3. 1. 3. Svet za regionalno sodelovanje – Regional Cooperation Council (RCC) 10](#_Toc63257527)

[3. 1. 4. Srednjeevropska pobuda (SEP) - Central European Initiative (CEI) 11](#_Toc63257528)

[3. 1. 5. Jadransko jonska pobuda (JJP) – Adriatic Ionian Initiative (AII) 11](#_Toc63257529)

[3. 2. Brdo-Brioni proces 12](#_Toc63257530)

[3. 3. Berlinski proces 13](#_Toc63257531)

[3. 4. Makroregionalne strategije EU 13](#_Toc63257532)

[3. 5. Krepitev gospodarskega sodelovanja - MZZ, Ministrstvo za gospodarski razvoj in tehnologijo (MGRT), Ministrstvo za finance (MF) 14](#_Toc63257533)

[3. 6. Razvojno sodelovanje z državami Zahodnega Balkana - MZZ 21](#_Toc63257534)

[3. 7. Dejavnosti na področju obrambe – Ministrstvo za obrambo (MO) 22](#_Toc63257535)

[3. 8. Sodelovanje na področju zaščite in reševanja – Uprava RS za zaščito in reševanje (URSZR) 24](#_Toc63257536)

[3. 9. Sodelovanje na področju notranjih zadev – Ministrstvo za notranje zadeve (MNZ) 26](#_Toc63257537)

[3. 10. Sodelovanje na področju infrastrukture – Ministrstvo za infrastrukturo (MZI) 28](#_Toc63257538)

[3. 11. Sodelovanje na področju pravosodja – Ministrstvo za pravosodje (MP) 30](#_Toc63257539)

[3. 12. Sodelovanje na področju javne uprave – Ministrstvo za javno upravo (MJU) 30](#_Toc63257540)

[3. 13. Sodelovanje na področju tajnih podatkov – Urad Vlade RS za varovanje tajnih podatkov (UVTP) 31](#_Toc63257541)

[3. 14. Sodelovanje na področju kmetijstva – Ministrstvo za kmetijstvo, gozdarstvo in prehrano (MKGP) 32](#_Toc63257542)

[3. 15. Sodelovanje na področju prostora in okolja – Ministrstvo za okolje in prostor (MOP) 32](#_Toc63257543)

[3. 16. Sodelovanje na področju zdravstva – Ministrstvo za zdravje (MZ) 33](#_Toc63257544)

[3. 17. Spodbujanje sodelovanja na področju izobraževanja, mladine, znanosti in športa – Ministrstvo za izobraževanje, znanost in šport (MIZŠ) 34](#_Toc63257545)

[3. 18. Sodelovanje na področju dela, družine in socialnih zadev – Ministrstvo za delo, družino, socialne zadeve in enake možnosti (MDDSZ) 37](#_Toc63257546)

[3. 19. Sodelovanje v kulturi in med arhivi ter medkulturni dialog – Ministrstvo za kulturo (MK) 37](#_Toc63257547)

[3. 20. Sodelovanje na področju statistike - Statistični urad RS (SURS) 39](#_Toc63257548)

[3. 21. Krepitev in povezovanje slovenske manjšine – Urad Vlade RS za Slovence v zamejstvu in po svetu (USZS) 39](#_Toc63257549)

# UVOD

1. 1. IZHODIŠČA

Državni zbor Republike Slovenije (RS) je z namenom potrditve zavezanosti k sodelovanju, pomoči in razvoju regiji Zahodnega Balkana 15. 7. 2010 sprejel Deklaracijo o Zahodnem Balkanu. 8. 7. 2010 je Vlada RS z namenom izboljšanja koordinacije delovanja na Zahodnem Balkanu sprejela Smernice za delovanje RS do Zahodnega Balkana. Vsebinsko obnovljene smernice so bile sprejete 23. 8. 2012.

Prvi akcijski načrt za delovanje RS do Zahodnega Balkana je bil pripravljen leta 2011; nekatere aktivnosti so kontinuirane in se izvajajo vsako leto, nekateri projekti so večletni in bodo potekali tudi v letu 2021.

RS je v letu 2020 zasledovala začrtano politiko do Zahodnega Balkana - temeljni cilj slovenskega delovanja v regiji ostaja ustvarjanje ugodnega okolja na Zahodnem Balkanu za zastopanje slovenskih nacionalnih interesov, pri čemer so varnost, stabilnost in razvoj regije bistvenega pomena za RS, še posebej z gospodarskega vidika.

Ministrstvo za zunanje zadeve je v letu 2020 sklicalo dva sestanka Koordinacijskega odbora za Zahodni Balkan: 24. 6. in 8. 10.

Na junijskem zasedanju Koordinacijskega odbora za Zahodni Balkan so bile obravnavane aktualne razmere v regiji in širitveni proces. Ključna tema sestanka je bilo predsedovanje RS Svetu Evropske unije (EU) 2021 ter določanje potencialnih prioritetnih področij RS na področju Zahodnega Balkana. Udeleženci so bili tudi informirani o predsedovanju RS Jadransko-jonski pobudi (JJP) in Jadransko-jonski makroregionalni strategiji (EUSAIR) ter stanju na področju nasledstva.

Tudi na oktobrskem virtualnem zasedanju je bilo predstavljeno aktualno stanje v širitvenem procesu EU in razmere v regiji ter stanje na področju nasledstva. Sestanek je bil namenjen predvsem pregledu prioritetnih področij predsedovanja Slovenije Svetu EU na temo Zahodnega Balkana. Pripravljen je bil nabor ključnih področij in projektov, ki bi lahko predstavljali dodano vrednost na Zahodnem Balkanu v času slovenskega predsedovanja EU.

Na obeh zasedanjih so vsi sodelujoči resorji v Koordinacijskem odboru za Zahodni Balkan poročali o delovanju na Zahodnem Balkanu po posameznih področjih.

V letu 2021 bo EU posebno pozornost namenjala ekonomskim reformam in reformam na področju vladavine prava. RS bo v drugi polovici leta 2021 predsedovala Svetu EU – Zahodni Balkan bo ena od prioritet. Skozi projekte mednarodnega razvojnega sodelovanja bo RS državam Zahodnega Balkana nudila dvostransko tehnično pomoč, ki bo osredotočena na aktualne potrebe partnerskih držav pri pripravi pogajalskih izhodišč in izpolnjevanju meril za odprtje pogajanj na posameznih področjih. RS se bo aktivno vključevala tudi v izvajanje projektov tesnega medinstitucionalnega sodelovanja (*twinning*) in kratkoročne pomoči v okviru TAIEX (*Technical Assistance and Information Exchange*), ki se financirajo iz sredstev EU.

1. 2. METODOLOGIJA

Akcijski načrt je strukturiran po načrtovanih dejavnostih RS v letu 2021 v regiji kot celoti, ločeno pa so navedene tudi predvidene dejavnosti po posameznih državah.

RS je na Zahodnem Balkanu prisotna tudi kot partner na področju mednarodnega razvojnega sodelovanja. Izvajanje aktivnosti na področju mednarodnega razvojnega sodelovanja je vključeno v poglavju 3.5., v katerem Ministrstvo za zunanje zadeve (MZZ) kot nacionalni koordinator poroča o aktivnostih, ki bodo financirane iz sredstev mednarodnega razvojnega sodelovanja, in v okviru posameznih poglavij, kjer ministrstva poročajo o izvajanju oziroma (so)financiranju le-teh.

Okvirni obseg finančnih sredstev na ravni države je vključen v poglavju 1.3., ta pa ne vključuje aktivnosti mednarodnih organizacij, katerih izvajanje RS podpira tako posredno z vplačili nenamenskih sredstev tem organizacijam kot tudi izrazom podpore aktvnostim teh organizacij na Zahodnem Balkanu.

1. 3. FINANČNA SREDSTVA

Strategija mednarodnega razvojnega sodelovanja in humanitarne pomoči RS do leta 2030 predvideva, da bo RS v prihodnjem srednjeročnem obdobju na Zahodnem Balkanu še naprej sodelovala z vsemi državami partnericami, pri čemer bo v to regijo srednjeročno usmerjala od 60 do 70 odstotkov bilateralne programske pomoči, ki je v obdobju med 2016 in 2019 znašala približno 8 mio EUR letno, za Zahodni Balkan torej med 4,8 in 5,6 mio EUR. Poseben poudarek bo namenila financiranju projektov v programskih državah, Črni gori in Severni Makedoniji. Nato si bo prizadevala za postopno zniževanje deleža bilateralne programske pomoči za regijo Zahodnega Balkana na raven do 50 odstotkov. V 2019 je bil ta delež 58 %. Časovnica povečevanja deleža bilateralne programske pomoči drugim prednostnim geografskim območjem bo sorazmerna z napredkom držav Zahodnega Balkana na poti včlanjevanja v EU.

V letu 2021 se bo nadaljevalo izvajanje razvojnih in humanitarnih projektov, projektov bilateralne tehnične pomoči, projektov za krepitev civilne družbe, sodelovanje na področju zdravstva, omogočanje urejenih in varnih migracij ter štipendiranje in oprostitve šolnin za državljane držav Zahodnega Balkana, ki se izvajajo v skladu s podpisanimi bilateralnimi sporazumi. Projekte izvajajo resorna ministrstva in izvajalske ustanove: Center za evropsko prihodnost (CEP), ITF Ustanova za krepitev človekove varnosti, Center za mednarodno sodelovanje in razvoj (CMSR), razvojne in humanitarne nevladne organizacije (NVO) ter slovenske univerze. Pomemben partner RS na Zahodnem Balkanu je tudi mednarodna organizacija Center za razvoj financ (CEF), ki izvaja projekte izobraževanja notranjih revizorjev in računovodij v javnem sektorju ter seminarje in delavnice s področja upravljanja javnih financ, centralnega bančništva in izvajanja reform. Posebna pozornost je namenjena vključevanju slovenskih gospodarskih subjektov v projekte mednarodnega razvojnega sodelovanja, ki lahko pomembno prispevajo k doseganju ciljev trajnostnega razvoja v partnerskih državah.

Poleg navedenega si bodo ministrstva in vladne službe prizadevala za pridobitev izvajanja projektov tesnega medinstitucionalnega sodelovanja, ki se razpisujejo v okviru instrumenta za predpristopno pomoč (IPA), in sodelovala pri izvajanju TAIEX aktivnosti.

# PRIORITETNA PODROČJA

Prioritetna podpročja delovanja RS v letu 2021 so skladna s prednostnimi nalogami predsedovanja RS Svetu EU v drugi polovici 2021.

|  |  |  |
| --- | --- | --- |
| **Nadaljevanje širitvenega procesa z državami ZB** | Ključni poudarek na vladavini prava in družbeno-gospodarskem razvoju ter odpravljanju posledic pandemije Covid-19. | VSI RESORJI |
| **Obravnava politično-varnostnih tem** | V času predsedovanja RS Svetu EU nuditi platformo za aktivno odzivanje EU na odprta vprašanja v regiji in odzivanje na skupne grožnje. | MZZ in OSTALI RESORJI |
| **Sektorsko povezovanje na različnih področjih za zagotavljanje trajnostnega razvoja ZB** | Predvideno je sektorsko povezovanje na področju delovanja vseh resorjev. Izpostavljene teme predsedovanja RS Svetu EU v drugi polovici 2021 bodo predvidoma:   * pravosodje in notranje zadeve, migracije, * delovanje RS v okviru EU SVOP na Zahodnem Balkanu, * kibernetska varnost oz. odpornost držav pred kibernetskimi napadi oz. hibridnimi grožnjami , * digitalizacija, raziskave in inovacije, * mladi, * trajnostni razvoj (dekarbonizacija, infrastrukturna povezljivost, krožno gospodarstvo), * javno zdravje. * strateško komuniciranje. | VSI RESORJI |
| **Implementacija Sporazuma o vprašanjih nasledstva** | Sodelovanje in angažiranje resorjev pri implementaciji Sporazuma o vprašanjih nasledstva ter opozarjanje na pomen reševanja nasledstvenih vprašanj in spoštovanja mednarodnih obveznosti, kot jih določajo sklepi Evropskega sveta za regijo.  Zagotovitev financiranja in pričetek implementacije projekta digitalizacije arhivov bivše SFRJ. | VSI RESORJI |
| **Gospodarska diplomacija** | Ščitenje, uveljavljanje in promoviranje interesov slovenskega gospodarstva na Zahodnem Balkanu. | VSI RESORJI |
| **Sodelovanje v mednarodnih operacijah in misijah na območju Zahodnega Balkana** | Nadaljevanje sodelovanja v mednarodnih operacijah in misijah na območju Zahodnega Balkana s pripadniki Slovenske vojske, policije, civilnimi funkcionalnimi strokovnjaki in drugim osebjem. | MO, MNZ, MZZ IN DRUGI RESORJI |
| **Aktivnosti v okviru regionalnih povezav** | Nadaljevanje z aktivnostmi v okviru Brdo-Brioni procesa in sodelovanje RS v političnih in regionalnih povezavah.  Poudarek na sodelovanju s civilno družbo in na njeni krepitvi. | MZZ IN SODELUJOČI RESORJI |
| **Razvojno sodelovanje RS in sodelovanje v okviru IPA** | Nadaljevanje aktivnosti mednarodnega razvojnega sodelovanja in sodelovanja resorjev za krepitev sodelovanja pri bilateralnem tehničnem sodelovanju ter v projektih tesnega medinstitucionalnega sodelovanja in TAIEX projektih, ki se izvajajo v državah Zahodnega Balkana.  Podpora Vlade RS za sodelovanje v teh projektih. | VSI RESORJI |

# DEJAVNOSTI RS DO ZAHODNEGA BALKANA

## 3. 1. Politično regionalno sodelovanje – Ministrstvo za zunanje zadeve (MZZ)

RS bo nadaljevala s podporo Zahodnemu Balkanu na ključnih področjih vzpostavitve vladavine prava in zagotavljanja ekonomskega razvoja, katerega cilj je preseči razvojni razkorak med EU in državami regije. Trije ključni cilji slovenskega predsedovanja Svetu EU bodo: nadaljevanje širitvenega procesa z državami Zahodnega Balkana, obravnava politično-varnostnih tem in sektorsko povezovanje na različnih področjih za zagotavljanje trajnostnega razvoja Zahodnega Balkana.

Nadaljevale se bodo dejavnosti v podporo procesom približevanja Zahodnega Balkana EU, Natu in drugim mednarodnim organizacijam s ciljem ustvarjanja območja trajne varnosti in vsesplošnega sodelovanja ter zagotovitve realne možnosti državam Zahodnega Balkana za vstopanje v evro- atlantske povezave, v določljivih časovnih rokih in na podlagi ocen o njihovem dejanskem napredku. RS bo podpirala tudi prizadevanja za proaktivno vlogo EU v regiji.

RS bo v razpravah o procesu širitve, ki potekajo po sprejetju reformirane širitvene metodlogije, zagovarjala aktivnejši pristop EU do Zahodnega Balkana in podprla predloge za krepitev njegove učinkovitosti. Reformirana širitvena metodologija, s ciljem večje učinkovitosti, pogajalski proces organizira v šestih tematskih področjih (po vzoru stabilizacijsko-pridružitvenih pododborov), ki vključujejo pogajalska poglavja. Vključuje tudi ukrepe glede na napredek kandidatk – tako pozitivne kot tudi negativne (zaustavitev obravnav posameznih poglavij, zaustavitev procesa, zmanjšanje financiranja idr. v primeru pomanjkanja napredka ali nazadovanja s strani držav kandidatk).

RS se bo še naprej zavzemala za ohranitev evropske perspektive za vse države Zahodnega Balkana, ki ga bo zagovarjala v vseh strukturah Sveta EU, tako na politični kot uradniški ravni, in v bilateralnih pogovorih s tretjimi državami. V bilateralnih pogovorih z državami Zahodnega Balkana bo opozarjala na nujnost izvedbe reform, kar bo omogočilo napredek v pridružitvenem oziroma pogajalskem procesu. Nadaljevalo se bo delovanje v skupinah prijateljev širitve kot je npr. Talinska skupina.

RS bo nadaljevala podporo vključitvi vseh držav regije v programe pomoči EU in nadaljevala aktivnosti na področju mednarodnega razvojnega sodelovanja. Povečala bo svojo udeležbo v projektih tesnega medinstitucionalnega sodelovanja in kratkoročne tehnične pomoči v okviru TAIEX, ki se izvajajo v državah Zahodnega Balkana, saj ne zadošča, da je RS zgolj na politični ravni močna zagovornica vključevanja držav Zahodnega Balkana v Evropsko unijo, temveč mora tem državam tudi pomagati – tako iz sredstev mednarodnega razvojnega sodelovanja, kot tudi v okviru programov in projektov, ki jih financira EU. Pri tem se bo RS še naprej prizadevala za povečanje vidnosti dane pomoči in učinkovito zasledovala svoje vitalne in strateške interese v regiji.

V kontekstu stabilizacije regije je velikega pomena tudi približevanje zvezi Nato tistih držav Zahodnega Balkana, ki še niso v Zavezništvu. Slovenija bo nadaljevala s sodelovanjem na relevantnih konferencah, projektih itd. v državah Zahodnega Balkana in v tretjih državah s področja vključevanja v evro-atlantske povezave. Podpirala bo celovit in uravnotežen pristop in izpostavljala pomen nadaljnje krepitve sinergičnega in koordiniranega sodelovanja Nata in EU v regiji.

RS bo nadaljevala tudi z bilateralnim političnim sodelovanjem z državami Zahodnega Balkana. Ključni cilji pri tem so krepitev neposrednih političnih stikov z državami Zahodnega Balkana, krepitev medsebojnega zaupanja v regiji, poglobitev regionalnega sodelovanja z namenom, da države med seboj ustvarijo oblike tvornega sodelovanja in vzajemne pomoči, ustvarjanje ugodnega okolja za bilateralno sodelovanje med državami regije in za krepitev gospodarskih odnosov ter ustvarjanje stabilne in varne soseščine. RS se zavzema za promocijo dobrososedskih odnosov, reševanje odprtih vprašanj v regiji, spravo in krepitev regionalnega sodelovanja. RS bo posebej pozorna na vladavino prava, poslovno okolje v državah regije, krepitev institucij, dobro upravljanje in na boj proti organiziranemu kriminalu. Pozorno bo spremljala tudi nove varnostne izzive. Med ključnimi sredstvi za doseganje teh ciljev so:

* Obiski predsednika države, predsednika vlade, zunanjega ministra in drugih resornih ministrov v državah Zahodnega Balkana ter obiski visokih predstavnikov iz regije v RS. Redne konzultacije z navedenimi državami.
* Srečanja Brdo-Brioni procesa. Srečanja Berlinskega procesa. Sodelovanje na regionalnih srečanjih Srednjeevropske pobude, Jadransko-jonske pobude, Procesa sodelovanja v jugovzhodni Evropi in Regionalnega sveta za sodelovanje.
* Podpora pobudam ostalih ministrstev (npr. varnostno področje, mladi).
* Uresničevanje Sporazuma o vprašanjih nasledstva. Reševanje nasledstvenih vprašanj.
* Tesno sodelovanje v okviru vseh mednarodnih organizacij (Svet Evrope, OVSE, OZN): RS bo podpirala dejavnosti mednarodnih in regionalnih organizacij, ki krepijo reformne procese in razvoj regije Zahodnega Balkana. RS bo podpirala politične procese, ki potekajo v teh organizacijah in ki si prizadevajo za miroljubno razrešitev odprtih vprašanj, povezanih z državami regije.

### 3. 1. 1. Reševanje nasledstvenih vprašanj

Aktivno urejanje odprtih nasledstvenih vprašanj je pomemben element izvajanja prioritet zunanje politike RS, še posebej z vidika uspešnega izvajanja prioritet predsedovanja Svetu EU in politike širitve EU na Zahodni Balkan. Brez razrešitve nasledstvenih vprašanj ne bo mogoče zagotoviti sprave v regiji in izboljšanja medsosedskih odnosov. Hkrati pa učinkovito izvajanje Sporazuma o vprašanjih nasledstva (v nadaljevanju: Sporazum) predstavlja pomemben element zagovarjanja vladavine prava in zaščite interesov slovenskih poslovnih subjektov na trgih Zahodnega Balkana. Zato bo RS ohranila aktivno politiko naslavljanja in postopnega razreševanja odprtih nasledstvenih vprašanj na podlagi Sporazuma, kar je v pravnem, političnem, finančnem in zgodovinskem interesu RS.

Dosedanja praksa izvajanja Sporazuma je pokazala, da je do večjih napredkov mogoče priti tam, kjer imajo države naslednice skupni interes. V primeru, kjer so obveznosti določene asimetrično, je zaznati zelo počasen napredek in oviranje sodelovanja. Glede na dosedanje izkušnje je reševanje nasledstvenih vprašanj dobilo zagon, če je bilo vključeno v širši mednarodni proces, ki ima na voljo sredstva diplomatskega pritiska ali mehanizme za reševanje sporov. Zato je za pospešitev implementacije Sporazuma nujna vključitev te problematike v redne aktualne aktivnosti na Zahodnem Balkanu ter naslavljanje problematike nasledstva na primeren način tudi v širitvenem procesu, k čemur zavezujejo tudi Zagrebška deklaracija o Zahodnem Balkanu in splošni širitveni sklepi. Predsedovanje EU v drugi polovici leta 2021 bo priložnost, da se okrepi tudi reševanje nasledstvenih vprašanj.

Tudi v letu 2021 bo stalna naloga pisarne visoke predstavnice za nasledstvo zagotavljati ažurne in celovite informacije o stanju na področju razreševanja nasledstvenih vprašanj in spodbujati, da se ta vprašanja naslavljajo v vseh relevantnih kontekstih. Na tem področju bodo v letu 2021 prioritetne aktivnosti RS usmerjene v intenzivno medresorsko usklajevanje glede možnih rešitev posameznih odprtih nasledstvenih vprašanj. Na podlagi strateškega premisleka o možnih rešitvah posameznih odprtih nasledstvenih vprašanj bodo okrepljeni stiki z drugimi državami naslednicami.

V letu 2021 bo obeležena 20. obletnica podpisa Sporazuma. V ta namen namerava RS spodbuditi druge države naslednice, k poskusu, v neformalnem dialogu visokih predstavnikov za nasledstvo, poiskati možnosti za učinkovitejše izvajanje Sporazuma o vprašanjih nasledstva. Te aktivnosti se načrtujejo ob robu letošnjega Blejskega strateškega foruma.

Predpogoj za učinkovito delo na področju razreševanja nasledstvenih vprašanj je identifikacija pristojnih sogovornikov in dobro poznavanje interesov posameznih držav naslednic. Zato bo prva naloga pisarne visoke predstavnice za nasledstvo spodbuditi dialog, tako bilateralni kot multilateralni z vsemi državami naslednicami za izvajanje vseh prilog sporazuma. V letu 2021 bo RS še okrepila aktivnosti na bilateralni ravni, bodisi v smislu kvalitetne vsebinske priprave zasedanj posameznih skupnih delovnih teles bodisi v smislu bilateralnega razreševanja tistih vprašanj, ki jih je mogoče rešiti brez poseganja v interese drugih držav naslednic.

Že v letu 2020 bi morala Severna Makedonija sklicati sestanek Stalnega skupnega odbora visokih predstavnikov za nasledstvo, ki pa zaradi zdravstvene situacije ni bil organiziran. Takoj po umiritvi zdravstvene situacije, bo RS okrepila prizadevanja za sklic sestanka Stalnega skupnega odbora. Takoj po izvedbi sestanka pa bo RS morala začeti s pripravami na naslednji sestanek Stalnega skupnega odbora, katerega sklicateljica bo po sistemu rotacije RS. Pri izvedbi sestanka v Severni Makedoniji in pri organizaciji sestanka v RS, bo RS zasledovala predvsem dva cilja: zagotavljanje rednega dialoga o najtežjih odprtih nasledstvenih vprašanjih in iskanje soglasja za možne kompromisne rešitve za postopno zapiranje odprtih vprašanj.

RS bo spomladi 2021 pristopila k organizaciji 2. zasedanja skupnega odbora za premično in nepremično premoženje in si prizadevala poiskati možnosti za napredek pri zapiranju odprtih vprašanj na tem področju. Če sestanka zaradi zdravstvene situacije ne bo mogoče organizirati v RS, si bo RS prizadevala organizirati sestanek v virtualni obliki. V okviru procesa s Srbijo si bo slovenska stran prizadevala za rešitev vprašanja premične kulturne dediščine posebnega pomena. Srbski strani bo predložila predlog rešitve.

Na področju delitve nepremičnin diplomatsko-konzularnih predstavništev (DKP) v tujini bo RS v letu 2021 nadaljevala z bilateralnimi konzultacijami, ki jih je pristojni pooblaščeni predstavnik začel jeseni 2020 in si prizadevala za dokončanje začetih postopkov prodaje nepremičnin v New Yorku in Bernu ter za dokončanje procesa delitve velikih kompleksov v Moskvi, Brasilii in New Delhiju. RS bo spodbujala organizacijo čim prejšnjega zasedanja skupnega odbora za prilogo B (organizator bi morala biti Bosna in Hercegovina). RS si bo aktivno prizadevala za pragmatičen in učinkovit zaključek delitve nepremičnin DKP ter za zaključek delitve umetniških del, ki so se nahajala v nekaterih DKP v tujini.

RS si bo še naprej prizadevala za ustrezno rešitev odprtih vprašanj na področju delitve finančnih sredstev in obveznosti, zlasti glede dostopa do arhiva Narodne banke Jugoslavije (NBJ), delitve sredstev pri mešanih bankah, delitve dolga do OZN, delitve klirinškega dolga do nekdanje Češkoslovaške republike ter za obnovitev pogajanj o razdelitvi jamstev SFRJ oziroma NBJ za devizne hranilne vloge. RS je pripravljena začeti pogovore z državami naslednicami tudi glede dolga nekdanje SFRJ do Libije, vendar šele po tem, ko bo vsem državam naslednicam dana na razpolago dokumentacija o tem, kdaj je ta dolg nastal, iz kakšnega naslova in dokazila o tem, da gre za nealociran dolg. Tudi na področju izvajanja priloge C Sporazuma je potrebno čim prej organizirati sestanek Skupnega odbora za prilogo C, saj je od zadnjega sestanka minilo že več kot eno leto (zadnji sestanek oktobra 2019), pred pandemijo pa so bili sestanki tega Skupnega odbora organizirani praviloma dvakrat letno (organizator naslednjega je Severna Makedonija, sledi RS).

Na področju nasledstva arhivov si bo RS v letu 2021 prizadevala za potrditev skupne politične izjave o podpori izvedbe projekta digitalizacije skupnih arhivov bivše SFRJ in za pridobitev mednarodnih finančnih sredstev ter sredstev mednarodne razvojne pomoči za realizacijo tega projekta. RS bo nadaljevala tudi prizadevanja, da se v RS vrnejo slovenski arhivi, ki se nahajajo v posameznih drugih državah naslednicah in da se izboljša dostopnost do tistih nekdanjih zveznih arhivov, ki niso predmet delitve in ostajajo shranjeni v nekdanjih zveznih institucijah.

V letu 2019 sta bili identificirani dve novi zadevi, ki jih bo RS aktivno naslavljala tudi v letu 2021. Gre za rešitev vprašanja lastništva in souporabe Beneškega paviljona in za rešitev vprašanja vzdrževanja skupnih vojnih grobišč in obeležij v tretjih državah.

Na področju zaščite pravice do premoženja zasebnih pravnih oseb in posameznikov bo v letu 2021 osrednja pozornost namenjena spremljanju izvajanja dogovorov o vzajemnosti in neposredni uporabljivosti priloge G v sodnih postopkih slovenskih poslovnih subjektov v posameznih državah naslednicah.

V zvezi z izvrševanjem Zakona o načinu izvršitve sodbe Evropskega sodišča za človekove pravice v zadevi številka 60642/08 (Uradni list RS, št. 48/15) se bo nadaljevalo odločanje o zahtevah za verifikacijo neizplačanih starih deviznih vlog, vloženih pri LB d. d. Glavni podružnici Zagreb in nekdanji Glavni podružnici Sarajevo, o katerih še ni bilo odločeno ali pa je treba o njih ponovno odločiti. V zvezi z odločitvami Sklada RS za nasledstvo o zahtevah za verifikacijo se pričakujejo nove vsebinske odločitve v upravnem sporu, nove odločitve Vrhovnega sodišča Republike Slovenije o vloženih revizijah in verjetno tudi odločitve ustavnega sodišča. Ker je dokumentacija nekdanje Glavne podružnice Sarajevo, ki jo je Republika Slovenija prejela 21. 10. 2016 od oblasti Bosne in Hercegovine, pomanjkljiva, se tudi v letu 2021 predvideva nadaljevanje sodelovanja z oblastmi Bosne in Hercegovine pri reševanju morebitnih vprašanj, ki bi še ostala odprta v postopkih verifikacije neizplačanih starih deviznih vlog, vloženih pri tej nekdanji glavni podružnici.

**3. 1. 2. Proces sodelovanja v Jugovzhodni Evropi – South-East European Cooperation Process (SEECP)**

RS se je v skladu s Smernicami za delovanje RS do Zahodnega Balkana v SEECP včlanila 23. 6. 2010 na vrhu v Istanbulu. Članice SEECP so Albanija, Bosna in Hercegovina, Bolgarija, Grčija, Severna Makedonija, Romunija, Srbija, Turčija, Hrvaška, Moldavija, Črna gora, Kosovo in RS.

RS s sodelovanjem v SEECP izraža interes, da tudi v takšnem multilateralnem okvirju prispeva k politični in varnostni trdnosti ter gospodarskemu napredku regije jugovzhodne Evrope. Na operativni ravni je članstvo v SEECP okrepilo tudi status RS znotraj Sveta za regionalno sodelovanje (RCC), kot njegovega izvršnega sekretariata s sedežem v Sarajevu ter odprlo možnost za večji delež v projektih, ki jih v prid držav regije izvaja RCC in jih v glavnem financira iz evropskih skladov. Od 1. 7. 2020 do 30. 6. 2021 SEECP predseduje Turčija, ki načrtuje organizacijo 25 dogodkov. Dogodki so pretežno potekali v virtualni obliki. Prvega julija 2021 bo predsedovanje SEECP predvidoma prevzela Grčija.

Turčija in Grčija bosta v okviru svojih predsedovanj v letu 2021 organizirali naslednja srečanja udeleženk SEECP, za katera je predvidena udeležba predstavnikov RS na politični ravni:

| **Dogodek** | **Datum/kraj** |
| --- | --- |
| Sestanek političnih direktorjev/nacionalnih koordinatorjev SEECP | januar, februar, marec, april, maj 2021 – virtualno ali Antalija  junij 2021 – Antalija  oktober – Atene |
| Neformalno srečanje ministrov za zunanje zadeve udeleženk SEECP | april 2021 – Antalija |
| Zasedanje Parlamentarne skupščine SEECP - letno zasedanje predsednikov parlamentov | sredina maja 2021 – Ankara |
| Vrh predsednikov držav in vlad udeleženk SEECP (prevzem predsedovanja Turčije) | konec junija 2021 – Ankara ali Antalija |
| Ministrsko srečanje udeleženk SEECP | september 2020 – Ankara ali New York |

**3. 1. 3. Svet za regionalno sodelovanje – Regional Cooperation Council (RCC)**

Članstvo RCC je sestavljeno iz držav udeleženk Procesa sodelovanja v Jugovzhodni Evropi (SEECP), EU (Trojka: Predsedstvo EU, EK in Sekretariat Sveta EU), držav donatork, mednarodnih organizacij in mednarodnih finančnih institucij - skupno 47 članic. Sekretariat RCC v Sarajevu pod vodstvom generalne sekretarke deluje kot podporni sekretariat za SEECP.

Temeljna platforma delovanja RCC je Strategija za jugovzhodno Evropo 2021-23, ki želi z usklajenim delovanjem držav, podpisnic strategije, ustvariti pogoje, da bi v srednjeročnem obdobju v regiji ustvarili milijon novih delovnih mest, zvišali povprečni bruto domači proizvod (BDP) na prebivalca s sedanjih 36 na 44 odstotkov povprečja EU in podvojili obseg trgovinske menjave ter olajšali pretok oseb blaga in storitev med državami Zahodnega Balkana.

Članstvo RS v RCC in v njegovem upravnem odboru omogoča neposredni dostop do informacij o projektih in sodelovanje v odločanju o načinih njihove izvedbe. RS podpira krepitev sodelovanja z EK in večjo finančno podporo, ki si jo je RCC izboril. Prav tako podpira hitro in učinkovito ukrepanje RCC glede pandemije Covid-19, ki je prineslo pomembne rezultate pri humanitarni in drugi pomoči ter vzpostavitvi zelenih koridorjev v državah Zahodnega Balkana. RS bo v prihodnje podpirala delovanje RCC na področju vzpostavitve skupnega regionalnega trga in drugih prioritetnih področjih ter nudila podporo pripravi Strategije za Jugovzhodno Evropo 20-30.

RCC je s širitvijo članstva in dejavnosti presegel meje regionalne organizacije, zato so države članice RCC in udeleženke SEECP, v drugi polovici 2020, začele postopek preobrazbe RCC v mednarodno organizacijo.

RCC vodi generalna sekretarka dr. Majlinda Bregu iz Albanije, ki jo bo po preteku triletnega mandata 2022 predvidoma nasledil Igor Lukšić, nekdanji predsednik vlade Črne gore.

Predvidena je udeležba predstavnikov RS na naslednjih srečanjih RCC:

| **Dogodek** | **Datum/kraj** |
| --- | --- |
| Upravni odbor RCC – politični direktorji/NK | marec 2021, Sarajevo ali virtualno |
| Upravni odbor RCC – politični direktorji/NK | april 2021, Sarajevo ali virtualno |
| Ministrsko letno srečanje držav članic upravnega odbora | junij 2021, Antaija ali Sarajevo ali virtualno |
| Upravni odbor RCC – politični direktorji/NK | oktober 2021, Sarajevo |

**3. 1. 4. Srednjeevropska pobuda (SEP) - Central European Initiative (CEI)**

Srednjeevropska pobuda (SEP) vključuje sedemnajst držav članic iz srednje in jugovzhodne Evrope: Albanijo, Belorusijo, Bosno in Hercegovino, Bolgarijo, Češko, Črno goro, Hrvaško, Italijo, Madžarsko, Severno Makedonijo, Moldavijo, Poljsko, Romunijo, Slovaško, Srbijo, Ukrajino in RS. Je najstarejša pobuda v regiji, saj njeni začetki segajo v leto 1989. Januarja 2020 je predsedovanje od Italije prevzela Črna gora, ki bo zaradi pandemije in okrnjene izvedbe programa, predsedovanje podaljšala do konca 2021. Med predsedovanjem je Črna gora organizirala 12 dogodkov, za leto 2021 pa jih načrtuje 18.

Slovenija s članstvom v SEP potrjuje svojo srednjeevropsko identiteto.Ker poglavitno poslanstvo pobude ostaja izkoristiti znanje in izkušnje članic EU v prid nečlanicam znotraj povezave ter se pri tem opreti tudi na sredstva iz evropskih skladov, članstvo RS omogoča, da se s sorazmerno nizkimi stroški (v okviru Kooperacijskega sklada SEP in prijavljenih projektov zainteresiranih organizacij ali institucij RS, izkoristi vložena sredstva; s pomočjo posebnega oddelka pri EBRD pa pridobi znatna sredstva za gospodarske subjekte) uveljavlja kot spoštovan regionalni deležnik na širokem območju med Balkanom, srednjo Evropo in vzhodno soseščino. Z akcijskim načrtom za obdobje 2021-2023 medsebojno sodelovanje in projekti SEP dobivajo širšo dimenzijo, zato si bo RS prizadevala za aktivnejšo vključitev v izvajanje projektov in sodelovanje z drugimi članicami pobude. Uveljavil se je vzajemni interes za sodelovanje med sekretariatom SEP v Trstu in podporno točko za EUSAIR, v RS, ter stalnim sekretariatom JJP v Anconi, vse bolj vidno vlogo SEP dobiva tudi kot opazovalka v Generalni skupščini OZN. Od začetka pandemije je SEP z organizacijo delovne skupine za Covid-19, vključena v tesno sodelovanje in izmenjavo pomembnih informacij med državami članicami SEP ter izvedbo projektov za zaščito zdravja.

Predvidena je udeležba predstavnikov RS na naslednjih srečanjih SEP (Končni program dogodkov še ni sprejet):

| **Dogodek** | **Datum/kraj** |
| --- | --- |
| Sestanki odbora nacionalnih koordinatorjev | 12. 2. 2021 – London (EBRD) ali virtualno,  april –Bruselj ali virtualno, junij – Budva ali virtualno, oktober - Budva, december - Budva |
| Sestanek ministrov za zunanje zadeve SEP | junij 2021 - Budva |
| Neformalno srečanje zunanjih ministrov SEP | september 2021 - New York (ob robu GS OZN) |
| Parlamentarna skupščina SEP | november 2021 - Budva |
| Poslovni forum SEP | november 2021 - Podgorica |
| Vrh predsednikov držav/vlad SEP | december 2021 - Budva |

**3. 1. 5. Jadransko jonska pobuda (JJP) – Adriatic Ionian Initiative (AII)**

Pobuda povezuje deset držav vzdolž Jadranskega in Jonskega morja. Članice so Albanija, Bosna in Hercegovina, Črna gora, Grčija, Hrvaška, Italija, RS, Srbija in od junija 2018 Severna Makedonija ter od 2019 San Marino. RS je soustanoviteljica pobude, ki je uradno zaživela maja 2000 na sestanku zunanjih ministrov držav članic v Anconi. Stalni sekretariat JJP ima svoj sedež v Anconi, ki skupaj z MZZ Italije za njegovo delovanje zagotavlja infrastrukturo in krije stroške delovanja.

RS v pobudi deluje kot razvita sredozemska in pomorska država ter zastopa stališče, da mora biti sodelovanje v okviru JJP osredotočeno predvsem na vprašanja, povezana z morjem in obmorskim pasom. RS je podprla vsebinsko prilagoditev delovanja pobude prioritetam in tematskim stebrom EUSAIR ter sinhronizacijo politične ravni Sveta JJP in EUSAIR, s skupnim srečanjem ministrov za zunanje zadeve za oba formata.

1. 6. 2020 je enoletno predsedovanje pobudi od Srbije prevzela RS, ki je za čas predsedovanja na politični in strokovni ravni, od 1. 6. 2020 do 31. 5. 2021, načrtovala organizacijo dvajsetih dogodkov, vendar objektivno, zaradi pandemije, izpolnitev celotnega programa ne bo mogoča. Nosilna tema predsedovanja RS JJP/EUSAIR je zeleno povezovanje, s poudarkom na zeleni infrastrukturi in zelenih koridorjih, nadaljevanje širitvenega procesa EU in vzpostavljanje sinergij med vsemi tremi EU makro regionalnimi strategijami, v katerih RS sodeluje, kar je skladno s predlaganimi vsebinami slovenskega predsedovanja EU 2021. Ostali dogodki so povezani predvsem s parlamentarno in poslovno dimenzijo, turizmom ter s kulturnim, univerzitetnim in znanstvenim sodelovanjem. Ti dogodki bodo organizirani na strokovni ravni in zajemajo vse vsebine delovanja pobude, ki so praviloma povezane tudi z izpolnjevanjem standardov držav kandidatk za članstvo v EU in interesi RS, ki jih uresničuje s sodelovanjem v pobudi.

Predvidena je udeležba predstavnikov RS na naslednjih srečanjih JJP:

| **Dogodek** | **Datum/kraj** |
| --- | --- |
| Sestanek visokih predstavnikov JJP | februar 2021 – Bruselj ali virtualno,  maj 2021 – Ljubljana,  oktober, december 2021 – Tirana |
| Konferenca predsednikov parlamentov držav članic JJP | april 2021 – Ljubljana ali virtualno |
| Ministrsko srečanje držav članic JJP/EUSAIR – predaja predsedovanja Albaniji | maj 2020 – Portorož |

Visoki predstavnik RS se v imenu slovenskega predsedovanja JJP tudi udeležuje različnih drugih dogodkov povezanih z JJP.

3. 2. Brdo-Brioni proces

Brdo-Brioni proces predstavlja forum za sodelovanje med državami EU in Zahodnega Balkana. Brdo-Brioni proces je zaradi svojega formata komplementaren ostalim širšim pobudam v jugovzhodni Evropi (SEECP, SEP, JJP, Berlinski proces itd.) in kot takšen predstavlja dobro platformo za iskanje sinergij in skupnih projektov.

RS bo še naprej krepila/razvijala sodelovanje med državami EU in Zahodnega Balkana v okviru Brdo-Brioni procesa ob udeležbi predstavnikov vseh držav v regiji, saj prispeva k dialogu o ključnih vprašanjih, ki so v skupnem interesu, krepi evropsko perspektivo celotne regije in napredek na področju reform ter odgovornost za stabilnost in razvoj držav Zahodnega Balkana.

V letu 2020 zaradi epidemioloških razmer vrh voditeljev Brdo-Brioni procesa v RS ni bil izveden, predveden je spomladi 2021.

3. 3. Berlinski proces

RS je članica Berlinskega procesa od njegove ustanovitve leta 2014. Osmi Vrh Berlinskega procesa bo predvidoma potekal julija 2021 v Nemčiji. Predvidena so tudi predhodna srečanja na ravni ministrov za zunanje zadeve, ministrov za notranje zadeve in ministrov za gospodarstvo držav članic Berlinskega procesa. Na osmem Vrhu Berlinskega procesa bo predvidoma sprejeta tudi odločitev glede nadaljnjega delovanja pobude.

3. 4. Makroregionalne strategije EU

Makroregionalne strategije EU (MRS) so nastale na pobudo držav iz posameznih regij, da bi s svojim medsebojnim povezovanjem lažje izvajale politike EU. V procesu medvladnega sodelovanja se nacionalni interesi usklajujejo na ravni makroregije, s tem pa se zagotavlja uspešnejši razvoj posameznih držav in obenem celotne regije. Makroregije pa so tudi orodje integracije EU, saj poleg držav članic vključujejo tudi nečlanice – kandidatke in potencialne kandidatke za članstvo v EU ter države vzhodnega partnerstva. Sodelovanje pri izvajanju skupnih politik EU je za te države dragocen proces institucionalne krepitve.

RS je na podlagi sklepov Evropskega sveta vključena v izvajanje treh od štirih makroregionalnih strategij EU: podonavske, jadransko-jonske in alpske. Svoje najpomembnejše interese udejanja z vodenjem izbranih vsebinskih področij in pri tem, v okviru Strategije EU za Podonavsko regijo (EUSDR) in EUSAIR, tesno sodeluje z državami Zahodnega Balkana.

V 2020 so, na podlagi usmeritev institucij EU, tako v EUSDR kot v EUSAIR sodelujoče države dogovorile prednostne ukrepe, katerih realizacija je strateškega pomena za nadaljnji razvoj makroregije, (t.i. *flagships* ali *strategic topics)*. Skladno s sklepi Sveta[[1]](#footnote-1) jih je potrebno umestiti v nacionalne programske dokumente kohezijske politike 2021-2027 in programa IPA III. MZZ – nacionalna koordinacija MRS je sprožila proces identifikacije in maksimizacije prispevka prednostnih ukrepov MRS k izvajanju Gospodarskega in naložbenega načrta za Zahodni Balkan.

Analiza, ki jo je naredila MZZ – nacionalna koordinacija MRS v okviru predsedovanja EUSAIR, je pokazala precejšnje ujemanje mred prednostnimi ukrepi EUSAIR in EUSDR ter prednostnimi ukrepi Gospodarskega in naložbenega načrta za Zahodni Balkan. Pri korak procesa, ki ga je podprla tudi EK, bo razprava o konkretnih predlogih za učinkovitejše vključevanje prednostnih ukrepov EUSAIR in EUSDR z namenom hitrejšega zagona Gospodarskega in naložbenega načrta za Zahodni Balkan. Razprava se bo odvila na prvem srečanju med EUSAIR in EUSDR in pristojnimi za realizacijo načrta in programiranje sredstev IPA III v okviru Tedna EU makroregionalnih strategij v marcu 2021. S to pobudo lahko RS izkorišča svojo prednost sodelovanja v dveh makroregionalnih strategijah na območju Zahodnega Balkana in pomembno prispeva k čim boljšem izkoristku prioritetnih politik EU v regiji.

V okviru slovenskega predsedovanja EUSAIR in Tria predsedstva EUSAIR (Srbija, RS, Albanija) se bodo nadaljevane že začete aktivnosti ugotavljanja konkretnega prispevka MRS k udejanjanju Evropskega zelenega dogovora in Zelene agende za ZB; doseženo in nadalje predlagano bo predstavljeno v okviru 6. letnega Foruma EUSAIR, ki ga bo RS gostila 11. in 12. 5. 2021 v Portorožu.

Na Forumu bodo prvič podeljene vetrnice odličnosti in častni naslov "ambasadorja MRS" najbolj zaslužnim osebam iz jadransko jonske regije za promocijo dobre prakse makroregionalnega sodelovanja in s tem na medsebojnem zaupanju temelječem usklajenem razvojnem delovanju držav ob skupnem morju. To bo pomembno priznanje tudi predstavnikom držav Zahodnega Balkana in razvoju osebnih in institucionalnih kapacitet delovanja v okviru evropskega procesa.

Na Forumu bo prvič izvedeno tekmovanje mladih jadransko jonske regije v podjetništvu – POPRI, za realizacijo katerega je bilo potrebno povezati tehnološke parke v celotni makro regiji, torej tudi v vseh državah Zahodnega Balkana. RS – Primorski tehnološki park tako dejavno usmerja mlade podjetnike na Zahodnem Balkanu in jih povezuje z najboljšimi praksami tako znotraj makro regije kot v prostoru drugih treh MRS (Alpe, Donava, Balti).

Na Forumu bodo predstavljeni tudi prvi izsledki študije Evrospke komisije o prispevku EUSAIR k procesu širitve EU.

Javni zavod za podjetništvo občine Izola, ki je slovenski projektni partner EUSAIR, je uspel pridobiti sredstva na mednarodnem razpisu za izdelavo strategije modre rasti (gospodarstvo) za celotno makroregijo, torej tudi za države Zahodnega Balkana. Tako bo RS prevzela načrtovanje skupnega gospodarskega razvoja.

Evropska komisija je RS – SVRK, kot vodilnega partnerja projekta podporne strukture upravljanja *EUSAIR Facility Point*, zaprosila za pripravo študije ukrepov, s katerimi bi lahko povečali delež zavarovanih območij v Jadranskem morju. Ta je namreč najnižji v Sredozemlju in mnogo prenizek glede na cilje EU v zvezi z ohranjanjem biodiverziteto. Tako bo RS načrtovala ukrepe za dvig deleža zavarovanih območij tudi v državah Zahodnega Balkana z morjem.

RS bo nadaljevala z aktivno udeležbo mladih v okviru BSF Mladi; podpora participacije mladih iz Podonavja bo dopolnjena s participacijo in aktivnim angažmajem mladih iz Jadransko jonske makroregije. S tem RS udejanja zavezo na področju mladih Zahodnega Balkana.

Na tradicionalnem 6. tednu sredozemske obale in makroregionalnih strategij, ki ga v okviru koordinacije MZZ RS gosti vsako leto septembra na slovenski obali, bodo predstavljeni in evalvirani prvi rezultati umeščanja dogovorjenih makroregionalnih prioritetnih ukrepov v nacionalne kohezijske programske dokumente 2021-2027 in IPA III programske dokumente 2021 - 2027. Pri tem bo ocenjen dosežen prispevek EUSAIR, ki ji trenutno predseduje RS, k procesu programiranja IPA III in doseženih sinergij s ključnimi evropskimi procesi strateškega pomena za celotno regijo. Doseženo bo evalvirano tudi v odnosu do procesa nadaljnje integracije Zahodnega Balkana v EU.

3. 5. Krepitev gospodarskega sodelovanja - MZZ, Ministrstvo za gospodarski razvoj in tehnologijo (MGRT), Ministrstvo za finance (MF)

Direktorat za gospodarsko in javno diplomacijo (ZDG) v okviru MZZ z mrežo diplomatsko-konzularnih predstavništev (DKP) ščiti, uveljavlja in promovira interese slovenskega gospodarstva v tujini. Glavna naloga MZZ/ZDG je zagotavljanje učinkovitega delovanja gospodarske diplomacije, vodenje in koordiniranje bilateralnega gospodarskega sodelovanja RS s tujino, oblikovanje predlogov za poglabljanje sodelovanja z drugimi državami in analiziranje bilateralnega gospodarskega sodelovanja med njimi. V svoje aktivnosti vključuje tudi [slovenske poslovne klube v tujini](http://www.izvoznookno.si/Dokumenti/Svetujemo_vam/Slovenski_poslovni_klubi_1292.aspx) in [častne konzule RS v tujini](https://urednik.typo3.sigov.si/mzz/fileadmin/pageuploads/Gospodarska_diplomacija/Seznam_CK_in_CGK_6_avgust_2012.pdf) ter na slovenski strani sodeluje z drugimi vladnimi in nevladnimi institucijami, pristojnimi za internacionalizacijo slovenskega gospodarstva kot so MGRT, [Javna agencija RS za spodbujanje podjetništva, internacionalizacije, tujih investicij in tehnologije (SPIRIT Slovenija)](http://www.spiritslovenia.si/), [Slovenska turistična organizacija](https://www.slovenia.info/sl) (STO), [Gospodarska zbornica Slovenije (GZS)](http://www.gzs.si/slo/), [Obrtno-podjetniška zbornica (OZS)](http://www.ozs.si/), [Slovenska izvozna in razvojna banka (SID banka) in drugi.](http://www.sid.si/)

Tudi v letu 2021 si bo MZZ/ZDG, v okviru svojih pristojnosti, prizadevalo slovenskemu gospodarstvu nuditi čim večjo podporo pri vstopanju na tuje trge ter pri internacionalizaciji njihovega poslovanja, s ciljem povečevanja slovenskega izvoza in neposrednih naložb v tujino.

Ob upoštevanju epidemiološke situacije, tako v RS kot v državah Zahodnega Balkana, se v letu 2021 načrtuje izvedba (iz leta 2020 preloženega) 10. Posveta ekonomskih svetovalcev. Načrtuje se tudi sodelovanje v okviru Mednarodnega obrtnega sejma v Celju (MOS) v septembru. Prav tako je predvideno nadaljevanje promocije novih rešitev slovenskega gospodarstva in novih tehnoloških rešitev z instrumentom *Business to Diplomacy* – B2D - delovnih srečanj, na katerih izbrano slovensko podjetje predstavi svoje rešitve diplomatskemu zboru v RS.

V letu 2021 se načrtujejo izvedbe zasedanj mešanih komisij za gospodarsko sodelovanje med RS in Severno Makedonijo v Skopju, med RS in Črno goro v Podgorici ter med RS in Bosno in Hercegovino. Prav tako se načrtuje izvedba skupne seje vlad RS in Srbije v Ljubljani, ki bi vključevala gospodarsko komponento.

20-letnico vzpostavitve diplomatskih odnosov med RS in Srbijo (in obenem 30-letnico slovenske samostojnosti ter začetek predsedovanja RS Svetu EU) namerava slovensko veleposlanštvo v Beogradu obeležiti z večjim sprejemom v Beogradu ter dvema večjima regionalnima dogodkoma (na jugu Srbije in v Vojvodini) z gospodarsko komponento (sodelovanje na področju kmetijstva in predstavitev slovenskega znanja na področju digitalizacije v kmetijstvu ter sodelovanja na področju ekoloških rešitev in ravojnega sodelovanja RS v Srbiji).

Slovensko veleposlaništvo v Skopju načrtuje v letu 2021, v sodelovanju z agencijo Spirit Slovenija, organizacijo virtualne konference, na kateri bi slovenskim gospodarstvenikom predstavili Gospodarski in naložbeni načrt za Zahodni Balkan, ki predvideva do 9 mlrd EUR podpore regiji v obdobju 2021-2027 (op.: cilj načrta, ki ga je sprejela EK oktobra 2020, je izboljšati povezanost znotraj regije in tudi držav Zahodnega Balkana z EU, zlasti na področju prometa in energije. Pomagal naj bi tudi pri razogljičenju proizvodnje energije in digitalni preobrazbi.. Slovensko veleposlaništvo v Skopju si bo tudi v letu 2021 prizadevalo za oživitev Slovensko-makedonskega poslovnega kluba v Severni Makedoniji.

V Albaniji je v letu 2021 načrtovana izvedba virtualnega dogodka, kjer bi albanska stran predstavila naložbene priložnosti, poslovne potenciale in prioritetna področja.

Vsa slovenska veleposlaništva v državah Zahodnega Balkana načrtujejo v drugi polovici leta 2021, ko bo RS predsedovala Svetu EU, organizacijo nekaj dodgodkov in srečanj, ki bodo vključevala gospodarsko komponento in na katerih bodo sodelovala tudi slovenska podjetja in institucije.

Temeljni cilji gospodarske diplomacije v državah Zahodnega Balkana so:

* spodbujanje internacionalizacije malih in srednje velikih podjetij,
* aktiven (tudi virtualen) stik MZZ z gospodarskimi subjekti in nudenje pomoči podjetjem pri realizaciji poslovnih priložnosti, vstopu in širitvi poslovanja na tujih trgih, navezovanju stikov s pristojnimi institucijami ter pri reševanju problemov v okviru pristojnosti,
* promocija RS kot lokacije za tuje neposredne investicije,
* nudenje podpore slovenskim podjetjem pri vstopu in širitvi poslovanja na tujih trgih   
  ter pri reševanju problemov v obliki različnih brezplačnih storitev,
* koordinacija gospodarskih aktivnosti povezanih z EU ter mednarodnimi organizacijami,
* sodelovanje pri promociji poslovnih projektov,
* zagotavljanje podpore tujim podjetjem pri navezovanju stikov s slovenskimi podjetji,
* krepitev delovanja celotne gospodarske diplomacije in njena promocija,
* krepitev podobe države/blagovne znamke RS.

Sredstva, s katerimi si bo gospodarska diplomacija pomagala pri uresničevanju temeljnih ciljev so:

* organizacija zasedanj meddržavnih mešanih komisij za gospodarsko sodelovanje,
* organizacija bilateralnih gospodarskih konzultacij,
* aktivnosti, ki jih na področju gospodarske diplomacije organizirajo veleposlaništva, ob podpori MZZ, v sodelovanju z drugimi vladnimi in nevladnimi institucijami, vključno z izvedbo sektorsko usmerjenih gospodarskih delegacij oz. dogodkov, namenjenih promociji slovenskih podjetij in gospodarstva,
* organizacija vhodnih in izhodnih poslovnih delegacij ob obiskih visokih državnih predstavnikov,
* srečanja z visokimi tujimi predstavniki oz. sogovorniki z namenom reševanja odprtih vprašanj in izzivov slovenskih poslovnih subjektov na tujih trgih.

Prav tako bo imela še naprej v državah Zahodnega Balkana pomembno vlogo tudi mreža slovenskih DKP, ki za slovenska podjetja in institucije zagotavljajo informacije o poslovnih priložnostih, aktualnih razpisih, panogah, sejmih, nudijo pomoč pri iskanju stikov, potencialnih poslovnih partnerjev in investitorjev ter pri navezovanju stikov s pristojnimi tujimi institucijami. DKP nudijo tudi podporo pri vstopu na trge države Zahodnega Balkana s svetovanjem o poslovnem okolju, politikah, predpisih ter v okviru svojih pristojnosti uveljavljajo in ščitijo interese slovenskih podjetij. S pomočjo sredstev projektnega gospodarskega sklada bodo DKP-ji organizirali konference in poslovne dogodke, ki so usmerjeni predvsem v mreženje in vzpostavljanje kontaktov med predstavniki podjetij iz RS in držav Zahodnega Balkana ter promocijo podjetij v določeni državi. Seveda pa bo v letu 2021 izvedba vseh načrtovanih dogodkov v državah Zahodnega Balkana odvisna od nadalnjega razvoja epidemiološke situacije in posledičnih omejitev.

**Sodelovanje na področju MGRT**

**Internacionalizacija in tuje neposredne investicije ter mednarodno razvojno sodelovanje na gospodarskem področju**

Države Zahodnega Balkana predstavljajo pomembne gospodarske partnerice RS, kar dokazuje dolgoletna rast komponent gospodarskega sodelovanja, tako z vidika obsega blagovne menjave in storitev ter tudi tujih neposrednih investicij. Slovenska podjetja največ izhodnih tujih neposrednih investicij, ki predstavljajo najvišjo obliko internacionalizacije gospodarstva, realizirajo v državah Zahodnega Balkana (še posebej v Srbiji, Bosni in Hercegovini in Severni Makedoniji).

Bosna in Hercegovina, Srbija, Severna Makedonija in Črna Gora so v načrtu Programa spodbujanja investicij in internacionalizacije slovenskega gospodarstva 2021-2025 opredeljene kot prednostni izvozni trgi.

Zato si bo MGRT, skupaj z drugimi deležniki na področju internacionalizacije, tudi v letu 2021 prizadevalo za povečevanje izvoza ter krepitev tujih neposrednih investicij. Poleg tradicionalnih ukrepov kot so: sofinanciranje tržnih raziskav in mednarodnih certifikatov, obiski sejmov in poslovnih dogodkov (virtualnih in fizičnih - glede na Covid-19 razmere), ki spodbujajo podjetja pri prodiranju na tuje trge, se podpora usmerja tudi v nove oblike spodbujanja internacionalizacije podjetij**,** kot so digitalizacija podjetij in njihovih prodajnih poti in uvajanje e-vsebin v poslovanje podjetij; podpora novim poslovnim modelom v poslovanje podjetij, podpora pri oblikovanju partnerstev s ciljem skupnega vstopa na izbrani tuji trg kot tudi dodatni finančni instrumenti za podporo izvozu, tujim neposrednim investicijam (TNI) in internacionalizaciji (INT). Ukrepe izvajajo SPIRIT Slovenija, Slovenski podjetniški sklad in SID banka.

Javna agencija SPIRIT Slovenija bo v letu 2021 objavila tudi Javni razpis za spodbujanje izvajanja aktivnosti slovenskih poslovnih klubov v tujini, ki prispevajo h krepitvi gospodarskega sodelovanja tudi na trgih držav Zahodnega Balkana. MGRT predvideva prijavo in sofinanciranje izvajanja dejavnosti poslovnih klubov iz Beograda.

V sodelovanju med SPIRIT Slovenija in GZS bosta izvedeni tudi vsaj dve gospodarski delegaciji, vezana na Srbijo. Pokrivali bosta tako INT kot TNI področja, slednje bo obsegalo tako vsebine predstavitve potenciala slovenskega investicijskega okolja kot tudi predstavitve priložnosti slovenskih podjetij za širitev poslovanja na trge Zahodnega Balkana.

**Mednarodno razvojno sodelovanje**

Ministrstvo za gospodarski razvoj in tehnologijo v sodelovanju z Organizacijo združenih narodov za industrijski razvoj - UNIDO in s Centrom za mednarodno sodelovanje in razvoj - CMSR ter glede na podane usmeritve RS, interese slovenskih podjetij in dan obseg sredstev v proračunu, financira izvajanje projektov mednarodnega razvojnega sodelovanja.

V teku je projekt v Bosni in Hercegovini, ki se izvaja preko UNIDO. Projekt bi se moral že končati, vendar je zaradi pandemije Covid-19 zaključek prestavljen na 30. 6. 2021. Gre za dvoletni projektKrepitev sistema kakovosti tehnoloških in industrijskih proizvodov in storitev v Bosni in Hercegovini - Kompetenčni center za zagotavljanje kakovosti na področju CMM v Bosni in Hercegovini. V projektu, katerega skupna ocenjena vrednost znaša 330.000 EUR, sodeluje slovensko podjetje Lotrič, d. o. o..

MGRT načrtuje pripravo novih projektov v regiji , ki bodo predlagani za izvedbo predvidoma v letu 2021 (dogovori o vsebini projektov so še v začetni fazi usklajevanj predlogov).

**Turizem**

Na področju turizma bo leto 2021 v vseh državah namenjeno okrevanju po pandemiji, prav tako še ni znano, kdaj se bodo razmere normalizirale, zato so mednarodne aktivnosti na področju turizma v letu 2021 precej okrnjene.

Kljub temu se na področju turizma z državami Zahodnega Balkana načrtuje v letu 2021 naslednje oblike sodelovanja:

1. Razpis

Države Zahodnega Balkana so povabljene k prijavi na Javni razpis za spodbujanje ponovne vzpostavitve letalske povezljivosti Slovenije (objavljen v Uradnem listu RS 26. 10. 2020).   
Cilj je ohraniti obstoječe redne mednarodne letalske linije, spodbuditi ponovno vzpostavitev rednih letalskih linij prevoznikov, ki so zaradi posledic pandemije že prenehali leteti v RS, ter k letenju v RS spodbuditi tudi nove letalske prevoznike.

Skupno je na voljo 5 mio EUR. Na 1. rok sta se iz držav Zahodnega Balkana prijavili Air Serbia (Srbija) in Montenegro Airlines (Črna Gora) (poleg Lufthansa (Nemčija), Air France, Turkish Airlines, Swiss Air, Easy Jet (UK), Wizzair (Madžarska) in LOT (Poljska). Skupno dodeljene subvencije prijaviteljem na 1. rok: 985.320,00 EUR. Druga dva roka za odpiranje ponudb sta predvidena:

* 10. 6. 2021 (prijavitelji izvajajo letalske operacije kadarkoli v obdobju od 1. 10. 2020 do 31. 5. 2021). Sredstva na razpolago - 2,3 mio EUR.
* 11. 10. 2021 (prijavitelji izvajajo letalske operacije kadarkoli v obdobju od 1. 6. 2021 do 30. 9. 2021). Sredstva na razpolago 1,2 mio EUR.

1. Bilateralno sodelovanje in bilateralni memorandumi o sodelovanju na področju turizma

Z vsemi državami se o sodelovanju na področju turizma MGRT dogovarja v okviru Mešanih komisij za gospodarsko sodelovanje ter individualno. V letu 2021 je načrtovan podpis Bilateralnega memoranduma o sodelovanju na področju turizma z Albanijo, katerga pobudnica je albanska stran.

1. Promocijske aktivnosti slovenskega turizma

V letu 2021 ni načrtovanih skupnih promocijskih aktivnosti z državami Zahodnega Balkana.

Slovenska turistična organizacija (STO) načrtuje digitalne aktivnosti v prvi polovici leta (webinar v Srbiji) ter dogodke v živo v drugi polovici leta, če jih bo možno izvesti zaradi pandemije Covid-19 (delavnica v Srbiji). V državah Zahodnega Balkana bo STO izvajala tudi klasično in digitalno oglaševanje slovenske turistične ponudbe. Možno je tudi vabilo državam Zahodnega Balkana na SIW – Slovenian Incoming Workshop, ki bo v 2021 potekal v virtualni obliki (najverjetneje v juniju, datum še ni dorečen).

1. Ostali dogodki

* sejem Alpe-Adria 5.-8. 5. ali 3.-6. 6. 2021;
* Conventa kongresna borza Nove Evrope 25.-26. 8. 2021;
* MOS – Mednarodni obrtni sejem v Celju, običajno poteka tudi posvet o turizmu (september 2021), letos izvedba odvisna od epidemiološke slike;
* v primeru izvedbe panela o turizmu na Blejskem strateškem forumu bodo vabljeni tudi predstavniki turistične administracije in nacionalnih turističnih organizacij držav Zahodnega Balkana.

**Sodelovanje na področju MF**

**Sodelovanje na področju davčnih in carinskih zadev**

Finančna uprava RS (FURS) bo administracijam držav Zahodnega Balkana pomagala v skladu z možnostmi in razpoložljivimi sredstvi ter na podlagi prejetih zaprosil v okviru programov Carina, Fiscalis, instrumenta TAIEX ali bilateralnih zaprosil. Konkretnih projektov pomoči v letu 2021 FURS ne načrtuje.

**Urad RS za preprečevanje pranja denarja (UPPD)**

Projekt bilateralne tehnične pomoči na področju preprečevanja pranja denarja v Severni Makedoniji, ki se je začel leta 2019, se je izkazal kot izjemno koristen, zaradi česar je sorodni makedonski urad prosil, da bi se v letu 2020 nadaljeval in nadgradil. V ta namen sta bila načrtovana dva delovna obiska predstavnikov UPPD v Skopju, vendar sta bila zaradi pandemije odpovedana. Zaradi obojestranskega zanimanja se bo projekt nadaljeval v letu 2021 (ravno tako sta predvidena dva delovna obiska), na katerih se bo obravnavala naslednja tematika: ocenjevanje implementacije IV. Direktive s področja preprečevanja uporabe finančnega sistema za preprečevanje pranja denarja in financiranje terorizma s strani Evropske komisije; reguliranje in nadzor virtualnih valut ter z njimi povezana tveganja za pranje denarja in/ali financiranje terorizma; inšpekcijski nadzor ter izvedba strateških analiz itd.

**Investicijski okvir za Zahodni Balkan**

Ministrstvo za finance bo aktivno sodelovalo v Usmerjevalnem odboru Investicijskega okvira za Zahodni Balkan (WBIF - *Western Balkans Investment Framework*) skupni iniciativi EU, mednarodnih finančnih institucij, bilateralnih donatorjev ter držav Zahodnega Balkana. Pri tem bodo predstavniki RS zasledovali sprejete politike in usmeritve RS na zunanjepolitičnem področju in na področju uradne razvojne pomoči. RS je v polnitev Skupnega evropskega sklada za Zahodni Balkan v okviru WBIF v letih 2017-2019 vplačala 500.000 EUR v obliki nepovratnih sredstev. Ker sredstev iz donacij hitro zmanjka in so tista iz polnitve 2017 že alocirana ali porabljena, bo v času predsedovanja RS, kolikor bodo proračunske razmere dovoljevale, preučila možnost ponovnega prispevka v WBIF.

**Skrbniški sklad za Ekonomsko odpornost**

Ministrstvo za finance bo aktivno sodelovalo tudi v delovnih telesih (v Odboru partnerjev in Odboru donatorjev) Skrbniškega sklada za Ekonomsko odpornost (ERIF - *European Resiliance Initiative Fund*), iz katerega se v obliki nepovratnih sredstev financira tehnična pomoč za pripravo projektov ali tudi projekti sami. RS je pristopila v ta sklad z donacijo 0,5 mio EUR, ki je bila vplačana v letih 2019 in 2020. V času predsedovanja, v kolikor bo sklad še operativen, Ministrstvo za finance namerava delo v odborih ERIF po potrebi okrepiti.

**Sklad za svetovno okolje**

RS kot donatorica sodeluje tudi v mednarodnem Skladu za svetovno okolje (GEF - Global Environment Facility), ki državam v razvoju v pretežni meri zagotavlja nepovratno pomoč za pripravo in financiranje projektov za reševanje globalnih okoljskih problemov. Predstavniki RS bodo pri sodelovanju z GEF zasledovali sprejete politike in usmeritve RS na zunanje političnem področju in na področju uradne razvojne pomoči ter se na območju Zahodnega Balkana še zlasti zavzemali za financiranje projektov povezanih z zagotavljanjem zdrave pitne vode, tretiranja trdnih odpadkov in odpadnih voda, ter boja proti podnebnim spremembam in ohranjanja biotske raznovrstnosti.

**Center za razvoj financ (CEF)**

Center za razvoj financ (CEF - *Center of Excellence in Finance*), izobraževalna mednarodna organizacija, je eden izmed implementacijskih partnerjev slovenskega mednarodnega razvojnega sodelovanja. CEF izvaja usposabljanja za javne uslužbence Zahodnega Balkana in drugih držav Jugovzhodne Evrope na naslednjih tematskih področjih:

* + upravljanje javnih financ,
  + davčna politika in uprava,
  + centralno bančništvo,
  + izgradnja upravljavskih veščin za podporo reformam,
  + podatki in analiza za oblikovanje politik.

Pandemija Covid-19 je javnofinančne izzive v regiji še povečala, zato bo CEF v svojih izobraževalnih aktivnostih še naprej naslavljal aktualne izzive in spodbujal izmenjavo izkušenj pri spopadanju s posledicami krize.

V letu 2021 bodo prioritete CEF v regiji Zahodnega Balkana naslednje:

1. Neposredna podpora prednostnim nalogam, ki jih RS, skupaj z EU, predvideva za čas predsedovanja:

* + Naslavljanje javnofinančnih izzivov reform gospodarskega upravljanja, predvsem z izobraževanji v sklopu EU projekta *Fiscal Implications of Structural Reforms,* predvsem načrtovanje in izvajanje strukturnih reform. Usposabljanja bodo organizirana za javne uslužbence na operativnem nivoju, kot tudi za ministre in druge visoke predstavnike posameznih institucij in resorjev.
  + Mladi: CEF bo z izobraževanji še naprej podpiral procese preprečevanja bega možganov, ustvarjanje boljših perspektiv za mlade, ki se odločijo za kariero v javnih finančnih ustanovah, ter zmanjševanje visoke stopnje brezposelnosti.
  + Kibernetska varnost in digitalizacija: Kot v preteklih letih bo CEF tudi v 2021 kibernetski varnosti nameni veliko pozornosti. Dokler se epidemiološke razmere ne izboljšajo, bo CEF nadaljeval z izvajanjem izobraževanj na spletnih platformah, kar je tudi priložnost, da izkušnje digitalizacije delis partnerji v regiji in širše.

2. Obeleženje 20. obletnice delovanja: Osrednji dogodek, s katero bo CEF obletnico obeležil v prvem tednu oktobra 2021, je posvet na temo *New Thinking on Economic Growth*, na katerega bodo vabljeni ministri za finance in gospodarstvo iz držav Zahodnega Balkana in RS, nacionalni koordinatorji držav Zahodnega Balkana za IPA in ERP, ter ostali relevantni akterji. V letu 2021 bo CEF izvedel tudi posvet na temo dobrega upravljanja za visoke predstavnike ministrstev za finance in davčnih uprav Zahodnega Balkana in predstavnike Mednarodnega denarnega sklada (MDS), Evropske komisije ter Švicarskega državnega sekretariata za gospodarske zadeve (SECO).

3. Boljše povezovanja regije Zahodnega Balkana z EU in svetom: to je eden izmed ciljev v 2021, ki bo dosežen tudi v sodelovanju s partnerji, kot so EU, IMF, World Bank Group, nizozemskim in slovaškim ministrstvom za finance, ter določenimi vladnimi institucijami v ZDA in na Japonskem.

**Center za mednarodno sodelovanje in razvoj (CMSR)**

CMSR bo nadaljeval z izvajanjem bilateralnega mednarodnega razvojnega sodelovanja na podlagi dveh pogodb med MF in CMSR o sofinanciranju projektov mednarodnega razvojnega sodelovanja za leti 2020 in 2021, sklenjenih na podlagi Zakona o mednarodnem razvojnem sodelovanju in humanitarni pomoči Republike Slovenije (Uradni list RS, št. 30/18). Pogodbi vključujeta sofinanciranje štirih projektov, ki so bili vključeni in od katerih so bili trije že začeti po prejšnji pogodbi o sofinanciranju programa CMSR, ki se nanaša na mednarodno razvojno sodelovanje za leti 2018 in 2019:

* rekonstrukcija in nadgradnja obrata za čiščenje pitne vode Alagovac v občini Nevesinje (Bosna in Hercegovina);
* upravljanje z gozdovi v Gruziji - ukrepi za trajnostno rabo gozdov v občini Adigeni (Gruzija);
* čistilna naprava Žitomir - rekonstrukcija in nadgradnja čistilne naprave v Žitomirju (Ukrajina);
* sanacija območja obrata Phenol v industrijski coni Lukavac (Bosna in Hercegovina).

Pri uvrstitvi morebitnih dodatnih projektov v pogodbo med MF in CMSR bodo prednostno obravnavani:

* projekti iz programskih držav,
* projekti, ki po vsebini sodijo med prednostna področja slovenskega mednarodnega razvojnega sodelovanja in partnerskih držav,
* projekti, ki imajo podporo partnerskih držav in zaprto finančno konstrukcijo.

Hkrati bo CMSR v 2021 nadaljeval z izvajanjem projekta Postavitev modularne šole v Albaniji, skladno s sklenjeno pogodbo med MGRT in CMSR.

3. 6. Razvojno sodelovanje z državami Zahodnega Balkana - MZZ

Mednarodno razvojno sodelovanje predstavlja pomemben instrument zunanje politike in naložbo, ki prinaša pozitivne rezultate tako RS v vlogi donatorice kot njenim partnerskim državam v razvoju. Z mednarodnim razvojnim sodelovanjem RS pomembno prispeva k varnosti in stabilnosti v regiji in bližnji soseščini ter krepi gospodarstvo v partnerskih državah.

Mednarodno razvojno sodelovanje in humanitarna pomoč RS temelji na Resoluciji o mednarodnem razvojnem sodelovanju in humanitarni pomoči (2017), Zakonu o mednarodnem razvojnem sodelovanju in humanitarni pomoči, Uredbi o izvajanju mednarodnega razvojnega sodelovanja in humanitarne pomoči RS in Strategiji mednarodnega razvojnega sodelovanja in humanitarne pomoči (vsi 2018).

V skladu z Resolucijo o mednarodnem razvojnem sodelovanju in humanitarni pomoči bo RS svoje aktivnosti na Zahodnem Balkanu osredotočala na razvoj programov in projektov v skladu s prednostnimi vsebinskimi področji, s poudarkom na približevanju regije evropskim integracijam. Slovenske dejavnosti bodo prispevale k trajnostnemu razvoju partnerskih držav v gospodarski, družbeni in okoljski razsežnosti ter k stabilnosti v regiji.

RS ostaja odprta za sodelovanje z drugimi državami donatorkami pri skupnih razvojnih projektih v državah Zahodnega Balkana.

Mednarodno razvojno sodelovanje z državami regije poteka na podlagi podpisanih sporazumov o razvojnem sodelovanju.Sodelovanje s Severno Makedonijo-+ bo v 2021 potekalo na podlagi podpisanega memoranduma o mednarodnem razvojnem sodelovanju.Predvidena je tudi sklenitev dvoletnega programa sodelovanja 2021-2022 s Črno goro.

**Črna gora**

S sredstvi MZZ se bo v Črni gori nadaljevala bilateralna tehnična pomoč pri pogajanjih o pristopu k EU. Nadaljuje se tudi triletni projekt na področju ekonomskega in socialnega opolnomočenja pripadnic romske in egipčanske skupnosti v občini Berane in okolici, ki ga izvaja slovenska nevladna organizacija Združenje EPEKA, socialno podjetje.

**Severna Makedonija**

CEF bo v Severni Makedoniji nadaljeval z izvajanjem projekta na področju izobraževanja tretje generacije računovodij v javnem sektorju. RS bo nadaljevala z izvajanjem bilateralne tehnične pomoči, usmerjene v krepitev administrativnih zmogljivosti in krepitev učinkovitosti javne uprave, ter projektov, ki bodo prispevali k hitrejšemu približevanju in vključevanju Severne Makedonije v EU. Projekte bodo izvajali CEP in javni uslužbenci v okviru programa bilateralne tehnične pomoči.

**Albanija**

Nadaljevalo se bo izvajanje triletnega projekta na področju odpravljanja temeljnih vzrokov diskriminacije žensk v Albaniji, ki ga izvaja slovenska nevladna organizacija Društvo FER. V šolskem letu 2020/21 se bo v sodelovanju z lokalnim partnerjem CRCA/ECPAT ponovno izvajal projekt izobraževanja o pravicah otrok "Naše pravice" za 3000 otrok.

**Bosna in Hercegovina**

S sredstvi MZZ se bo v Bosni in Hercegovini izvajalatehnična pomoč v okviru programa bilateralne tehnične pomoči za usposabljanje javnih uslužbencev v procesu pogajanj z EU. Na področju krepitve vloge žensk se bo nadaljevalo izvajanje triletnega projekta podpore ženskemu družbeno odgovornemu podjetništvu, ki ga izvaja slovenska nevladna organizacija Kulturno-izobraževalno društvo PiNA. MZZ bo tudi v letu 2021 ITF Ustanovi za krepitev človekove varnosti namenil sredstva za podporo protiminskemu delovanju v Bosni in Hercegovini ter sredstva za nadaljevanje izvajanja projekta na področju šolske in vrstniške mediacije.

**Srbija**

S sredstvi MZZ se bosta v Srbiji izvajali naslednji aktivnosti: Krepitev zmogljivosti za upravljanje patrulj v izvedbi CEP ter bilateralna tehnična pomoč pri pogajanjih Srbije z EU in prilagoditvi srbske zakonodaje zakonodaji EU. V letu 2021 se bo nadaljevalo izvajanje triletnega projekta na področju zagotavljanja možnosti za ustvarjanje dohodka in zaposlitve brezposelnih žensk na podeželju jugovzhodne Srbije, ki ga izvaja slovenska nevladna organizacija Slovenska karitas.

**Kosovo**

Na področju opolnomočenja otrok s projektom izobraževanja o otrokovih pravicah "Naše pravice", ki se na Kosovu izvaja že od leta 2005 in je v njem sodelovalo že okoli 80.000 otrok, se ta projekt v letu 2021 nadaljuje z udeležbo 8600 učencev v organizaciji lokalnega partnerja IPEU (Institute for Promotion of Education).

**Zahodni Balkan regionalno**

S sredstvi MZZ bo CEP izvajal regionalni projekt Krepitev družbene odpornosti v boju proti dezinformacijam v državah Zahodnega Balkana,v katerega bodo vključeni predstavniki civilne družbe, medijev in vlad Albanije, Bosne in Hercegovine, Črne gore, Kosova, Severne Makedonije in Srbije.

3. 7. Dejavnosti na področju obrambe – Ministrstvo za obrambo (MO)

**Bilateralno sodelovanje**

Sodelovanje z državami Zahodnega Balkana poteka na podlagi usklajenih programov bilateralnega sodelovanja na obrambnem in vojaškem področju. Ti so vse bolj ciljno/vsebinsko usmerjeni. Tudi v letu 2021 bo z državami Zahodnega Balkana sodelovanje potekalo na področjih vzajemnega in skupnega interesa. Prednostna pozornost za področje Ministrstva za obrambo (MORS) na Zahodnem Balkanu bo tako v letu 2021 usmerjena v Črno goro in Severno Makedonijo.

**Albanija**

Za leto 2021 ni predvidenega programa bilateralnega sodelovanja. Pričakovano je intenzivno sodelovanje v okviru regionalnih pobud.

**Bosna in Hercegovina**

Predlog programa bilateralnega sodelovanja za leto 2021 je v fazi usklajevanja in trenutno vključuje 16 aktivnosti. Poudarek bo na sodelovanju med ministrstvoma za obrambo in oboroženimi silami, predvsem v obliki skupnega izobraževanja in usposabljanja ter prenosa znanj in izkušenj s specifičnih področij operativnega delovanja.

V smislu izmenjave strokovnih informacij in pogledov ter poglabljanja vezi v regiji bodo tudi v 2021 predvidoma organizirani delovni sestanki med generalnima direktorjema za obrambno politiko ter za logistiko.

**Črna gora**

Program bilateralnega sodelovanja za leto 2021 obsega 31 aktivnosti (8 več kot v letu 2020) in zajema vrsto različnih področij sodelovanja, predvsem aktivnosti izobraževanja, usposabljanja in vaj, aktivnosti s področja logistike in sodelovanja v obrambnih pobudah EU. Poleg tega bo Slovenska vojska (SV) še naprej pomagala črnogorski strani pri vzpostavitvi lastnih zmogljivosti usmerjevalcev združenih ognjev, vključno s šolanjem črnogorskih pripadnikov v regionalni Šoli za usmerjevalce združenih ognjev (AGOS) v Cerkljah ob Krki in usposabljanjem posadk helikopterjev. Načrtovana so srečanja ministrov, načelnikov generalštabov, direktorjev za obrambno politiko, direktorjev za logistiko in štabni pogovori na operativni ravni SV.

Državi bosta nadaljevali s skupnim kontingentom v Okrepljeni prednji prisotnosti Nata (eFP) v Latviji.

Črna gora je zaprosila za članstvo v Nato Centru odličnosti za gorsko bojevanje (NCOGB) v Poljčah, ki čaka na potrditev upravnega odbora NCOGB.

**Kosovo**

Za leto 2021 ni predvidenega programa bilateralnega sodelovanja. Kosovske oblasti bodo v letu 2021 posebno pozornost namenjale procesu transformacije Kosovskih varnostnih sil. MORS bo sicer na Kosovu tudi v letu 2021 ohranjal prisotnost civilnih funkcionalnih strokovnjakov in pripadnikov SV v okviru kontingenta KFOR.

**Severna Makedonija**

Podpisan načrt bilateralnega sodelovanja za leto 2021 vključuje 23 aktivnosti (dve več kot v letu 2020), od tega kar 17 v RS. Nadaljevale se bodo aktivnosti usmerjene v skupna usposabljanja in izmenjavo izkušenj na različnih obrambno-varnostnih področjih. Poudarek bo še naprej na pomoči RS po vstopu Severne Makedonije v zvezo Nato. S tem namenom je bil marca 2020 v Skopje napoten slovenski obrambni svetovalec.

Po vstopu države z Zavezništvo se v prvi četrtini leta 2021 pričakuje zaprtje Natove povezovalne pisarne (NLO) v Skopju, ki jo bo do zaprtja vodil častnik SV ob podpori slovenskega političnega svetovalca vodji pisarne.

Z delom v Skopju bo, v okviru Balkanskih zdravstvenih namenskih sil (BMTF), nadaljevala pripadnica SV, ki deluje na stalnem sedežu v Skopju.

**Srbija**

Predlog programa bilateralnega sodelovanja za leto 2021 je v fazi usklajevanja. Usmerjen je v skupna usposabljanja in vaje ter izmenjavo izkušenj na različnih področjih, predvsem na področju učenja na daljavo in splošno na področju individualnega vojaškega izobraževanja in usposabljanja.

Raven vojaškega sodelovanja bo RS v letu 2021 ohranjala na doseženi stopnji in iskala možnosti za razširitev sodelovanja, predvsem na področjih vojaške medicine in veterine. Srbska stran je že izrazila interes za poglobitev sodelovanja na področju seznanjanja s sistemom, ki ga ima RS razvitega na področju reševanja v gorah in helikopterskega reševanja.

**Mednarodne operacije in misije**

Zahodni Balkan v letu 2021 ostaja prednostno operativno območje RS, kjer bo delovala glavnina napotenih obrambnih zmogljivosti v mednarodne operacije in misije. Obseg, sestava in naloge slovenskih kontingentov se bodo v prihodnjem letu delno rekonfigurirali. Po potrebi bo RS svoj prispevek ustrezno prilagodila razvoju tamkajšnjih varnostnih in splošnih razmer, razpoložljivim virom in zmogljivostim, ostalim mednarodnim obveznostim SV ter dinamiki preoblikovanja posameznih mednarodnih operacij in misij v tej regiji, ki se še vedno sooča s številnimi varnostnimi in drugimi izzivi.

**Multilateralno sodelovanje**

Predstavniki MORS in pripadniki SV bodo tudi v letu 2021 aktivno delovali in sodelovali v multilateralnih obrambnih in vojaških pobudah ter organizacijah, ki so usmerjene na območje Zahodnega Balkana oz. jugovzhodne Evrope (A-5, BMTF, CEDC, RACVIAC, SEDM) ter si tudi v okviru drugih pobud prizadevali za vključevanje držav Zahodnega Balkana.

V okviru Jadranske listine A-5 bo RS še naprej sodelovala na podlagi vabil predsedujoče države (v letu 2021 je to Hrvaška). Nadaljevalo se bo iskanje možnosti za nadgradnjo sodelovanja v konkretnih projektih Nata ali EU. Ker je v pobudi vse več polnopravnih članic Nata, se odpirajo nove priložnosti za skupno delovanje pri udejanjanju agende tako Nata kot Skupne varnostne in obrambne politike EU.

V okviru projekta izgradnje Balkanskih zdravstvenih namenskih sil (BMTF) bo v letu 2021 Usmerjevalnemu odboru pobude predsedoval predstavnik RS. Tako skozi to funkcijo kot z domačim delovanjem se bo RS pripravljala na prevzem vodenja pobude sredi leta 2022, in sicer za obdobje dveh let. S Srbijo, ki je v letu 2020 predala vodenje pobude Severni Makedoniji, bo RS okrepila bilateralno sodelovanje na področju prenosa izkušenj in dobrih praks vodenja BMTF. Podobno velja tudi za Severno Makedonijo, in sicer v drugi polovici leta oziroma v začetku leta 2022.

RS v letu 2021 predaja predsedovanje Pobudi za obrambno sodelovanje držav srednje Evrope (CEDC) Hrvaški. Napore hrvaškega predsedovanja tako A-5 kot CEDC bo RS aktivno podprla, tudi skozi aktivnosti predsedovanja RS Svetu Evropske unije v drugi polovici leta 2021.

V času slovenskega predsedovanja Svetu Evropske unije bo RS med drugim organizirala mednarodno vojaško vajo s področja vojaške mobilnosti v kriznih razmerah, na katero so bile vabljene tudi vse države regije Zahodnega Balkana.

3. 8. Sodelovanje na področju zaščite in reševanja – Uprava RS za zaščito in reševanje (URSZR)

**Bilateralno sodelovanje**

V letu 2021 bo z vsemi državami Zahodnega Balkana potekala izmenjava znanja in prenos izkušenj za razvoj nacionalnih sistemov varstva pred nesrečami in kot podpora pri približevanju držav kandidatk in potencialnih kandidatk Evropski uniji na področju civilne zaščite.

Z Albanijo in Kosovom se bo nadaljevalo usklajevanje in priprave na podpis bilateralnega sporazuma o sodelovanju na področju varstva pred naravnimi in drugimi nesrečami. V skladu z interesom in možnostmi bo zagotovljeno nadaljnje sodelovanje pri usposabljanju. Podpis bilateralnega sporazuma s Kosovom je predviden v letu 2021.

S Severno Makedonijo se bodo nadaljevale aktivnosti na podlagi okrepljenega bilateralnega sodelovanja, predvsem na področju izobraževanja in usposabljanja sil za zaščito in reševanje.

**Regionalno sodelovanje - Pobuda za pripravljenost na nesreče in njihovo preprečevanje za Jugovzhodno Evropo (DPPI SEE)**

URSZR si bo še naprej prizadevala za delovanje pobude DPPI SEE ter uresničevanje zastavljenih prioritet za leto 2021. V okviru programa usposabljanja za varstvo pred nesrečami za leto 2021 bo RS v sodelovanju s Severno Makedonijo septembra 2021 v Izobraževalnem centru za zaščito in reševanje organizirala osnovni tečaj za reševanje iz jam. Z namenom prenosa dobrih praks in izmenjave izkušenj se bodo slovenski predstavniki udeležili tudi drugih dogodkov v okviru programa usposabljanja za leto 2021.

V skladu z Memorandumom o soglasju za institucionalni okvir bo URSZR za delovanje pobude DPPI SEE tudi v 2021 kot letni prispevek namenila 25.000 EUR.

**Sodelovanje v okviru EU**

URSZR si bo še vnaprej prizadevala za čim večjo vključenost držav Zahodnega Balkana v aktivnosti mehanizma Unije na področju civilne zaščite ter jim nudila strokovno pomoč na področju pripravljenosti in preventive, kar jim je omogočeno z evropsko zakonodajo.

V okviru predsedovanja RS Svetu EU bo URSZR povabila predstavnike Zahodnega Balkana na seminar na temo civilne zaščite, ki bo potekal od 7. do 8. 7. 2021, z namenom prenosa znanj in krepitve njihovega sistema varstva pred naravnimi in drugimi nesrečami.

V letu 2021 bo URSZR nadaljevala z sodelovanjem pri izvajanju projekta Podpora EU varstvu pred poplavami in požari v naravnem okolju na Zahodnem Balkanu in v Turčiji (*IPA FLOODS & FOREST FIRES*), kjer URSZR sodeluje kot partner v konzorciju skupaj s partnerji, italijanskim Oddelkom za civilno zaščito (vodilni partner), švedsko Agencijo za zaščito in pripravljenost, italijansko raziskovalno agencijo CIMA ter romunskim Generalnim inšpektoratom za izredne situacije.

Sodelovanje v programu *IPA FLOODS & FIRES* omogoča krepitev regionalnega in bilateralnega sodelovanja, izmenjavo izkušenj in znanja ter vključitev RS v skupna prizadevanja za krepitev preventivnih zmogljivosti ter zmogljivosti za učinkovito pomoč in odzivanje držav na poplave in gozdne požare večjih razsežnosti.

**Sodelovanje v mednarodnih reševalnih intervencijah ob večjih naravnih in drugih nesrečah na območju Zahodnega Balkana**

RS si bo prizadevala za nudenje učinkovite mednarodne reševalne in humanitarne pomoči ob večjih nesrečah na Zahodnem Balkanu, glede na svoje nacionalne zmogljivosti in skladno z vsakokratnim sklepom Vlade RS.

**Donacija Mednarodni ustanovi – Fundaciji za razminiranje in pomoč žrtvam min**

V skladu s sklepom Vlade RS bo URSZR v 2021 namenila finančna sredstva Mednarodni ustanovi – Fundaciji za razminiranje in pomoč žrtvam min, ki del aktivnosti izvaja tudi na območju Zahodnega Balkana.

3. 9. Sodelovanje na področju notranjih zadev – Ministrstvo za notranje zadeve (MNZ)

MNZ bo z državami Zahodnega Balkana še naprej sodelovalo skladno s sprejetimi Smernicami za delovanje RS do Zahodnega Balkana in sprejetimi strokovnimi prioritetami, pri tem pa bo upoštevalo tudi revidirano širitveno metodologijo za Zahodni Balkan. V njej sta področji varnosti in migracij postavljeni kot prioritetni področji, takoj za vladavino prava. Vse pobude in aktivnosti, ki jih MNZ izvaja v okviru sodelovanja z državami regije, so predhodno usklajene z državami prejemnicami pomoči.

Aktivnosti bodo potekale v okviru Procesa Brdo in bilateralnega sodelovanja s posameznimi državami regije. Nadaljevale se bodo aktivnosti v okviru projektov tesnega medinstitucionalnega sodelovanja in izbranih projektov mednarodne razvojne pomoči RS, ki jih koordinira CEP. Delo bodo nadaljevali policijski atašeji napoteni na veleposlaništva v Beogradu, Sarajevu in Skopju.

V okviru predsedovanja RS Svetu EU bo MNZ organiziralo Forum za pravosodje in notranje zadeve EU – ZB, ki bo potekal v decembru 2021.

**Proces Brdo**

MNZ v 2021 načrtuje organizacijo desetega neformalnega srečanja ministrov za notranje zadeve Procesa Brdo. Glavni namen 10. konference bo razprava o učinkovitem upravljanju migracij in učinkovitem vračanju migrantov v izvorne države že na sami poti. Razprava bo potekala tudi v luči priprav na predsedovanje RS Svetu EU v drugi polovici leta, kakor tudi v luči organizacije ministrskega foruma EU–Zahodni Balkan konec leta 2021. Srečanje bo predvidoma potekalo aprila.

IISG (*Integrative Internal Security Governance*) predstavlja platformo sodelovanja v regiji, v okviru katere je učinkovito inkorporirana mreža protiterorističnih strokovnjakov CTI (*Counter Terrorism Initiative*) in izvedlene druge aktivnosti, ki so poudarile slovensko partnersko vlogo v regiji. Sodelovanje v IISG želi MNZ nadaljevati in krepiti predvsem v prvem stebru WBCTi (*Western Balkan Counter-Terrorism initiative*) in tudi v drugem stebru WBCSCi (*Western Balkan Counter-Serious Crime initiative*) ter na ta način razvijati nadaljnje oblike sodelovanja v regiji.

**Sodelovanje v mednarodnih civilnih misijah**

MNZ in Policija bosta nadaljevala z napotitvami policistov v mednarodne civilne misije skladno s Strategijo sodelovanja RS v mednarodnih operacijah in misijah ter Nacionalnim izvedbenim načrtom RS za razvoj civilnih zmogljivosti mednarodnega kriznega upravljanja. Napotitve na misijo na Kosovu, katere mandat je podaljšan do junija 2021, se bodo nadaljevale tudi v letu 2021, v okviru možnosti ter aktualnih varnostno političnih sprememb.

**Drugo regijsko sodelovanje na področju notranjih zadev**

Drugo regijsko sodelovanje na področju notranjih zadev bo tudi v 2021 potekalo v okviru formalnih in neformalnih iniciativ ter mednarodnih inštitucij. V okviru Konvencije o policijskem sodelovanju v jugovzhodni Evropi bo RS aktivno sodelovala v pogajanjih o besedilu Protokola o sporazumu o avtomatizirani izmenjavi policijskih podatkov in njegovi ratifikaciji. Ob tem bo pomagala pri uveljavljanju sporazuma in izvedbenega sporazuma o avtomatizirani izmenjavi podatkov in s tem povezanimi predstavitvami namena obeh. V letu 2021 bo MNZ nadaljevalo sodelovanje z ICMPD (*International Centre for Migration Policiy Development*), tako v okviru mreže koordinatorjev za boj proti trgovini z ljudmi jugovzhodne Evrope, kot tudi v okviru Praškega in Budimpeštanskega procesa, ki sta regionalna procesa in vključujeta države Zahodnega Balkana. Na ta način bo okrepljeno sodelovanje na ministrskem in operativnem nivoju s partnerskimi državami.

**Bilateralno sodelovanje**

Bilateralno sodelovanje je zelo pomembna in učinkovita oblika sodelovanja med državami. MNZ in Policija posvečata posebno pozornost bilateralnemu sodelovanju z državami Zahodnega Balkana, tako projektom s področja migracij in azila, kot tudi prenosu znanj in izkušenj na področju dela policije. Sodelovanje zelo dobro poteka z Bosno in Hercegovino, Črno goro, Severno Makedonijo in Srbijo. Sredstva za bilateralno sodelovanje v 2021 bo RS, skupaj z državami prejemnicami, zagotovljala tudi izven proračuna ministrstva, še posebej sredstva TAIEX (*Technical Assistance and Information Exchange*), ki kot instrument EU nudi podporo državam prejemnicam pomoči pri prilagajanju nacionalne zakonodaje zakonodaji EU in njenemu izvajanju.

**Bosna in Hercegovina**

MNZ bo nadaljevalo sodelovanje in pomoč Ministrstvu za varnost Bosne in Hercegovine pri načrtovanju in izvedbi aktivnosti, ki potekajo po predaji prošnje za članstvo v EU, tako na področju boja proti organiziranemu kriminalu kot na področju migracij in azila. Na veleposlaništvu v Sarajevu bo delo nadaljeval policijski ataše.

**Črna gora**

MNZ in policija sta pripravljena za nadaljevanje bilateralnega sodelovanja pri aktivnostih za izpolnjevanje pogojev v okviru 24. pogajalskega poglavja. Sodelovanje bi lahko okrepili na področju migracij in mednarodne zaščite.

**Severna Makedonija**

MNZ bo nadaljevalo z aktivnostmi projekta tesnega medinstitucionalnega sodelovanja Uskladitev nacionalnih sistemov za upravljanje meja z EU in schengenskimi zahtevami, ki se je začel izvajati v 2019.

Na zaprosilo ministra za notranje zadeve Severne Makedonije bo slovenska policija nadaljevala z napotitvami mejnih policistov na makedonsko–grško mejo kot pomoč pri preprečevanju, usmerjanju in obvladovanju povečanega migracijskega toka.

Na veleposlaništvu v Skopju bo delo nadaljeval policijski ataše.

**Srbija**

Sodelovanje strokovnjakov ministrstva in policije bo, na podlagi izraženega interesa srbske strani, tudi v prihodnje vezano na aktivnosti za izpolnjevanje pogojev iz 24. poglavja.

MNZ bo nadaljevalo z aktivnostmi v okviru projektov tesnega medinstitucionalnega sodelovanja:

* Podpora krepitvi boja proti trgovini z ljudmi, ki se bo z zaključno konferenco končala 20. 1. 2021,
* podpora krepitvi upravljanja z migracijami in azilnim sistemom v Srbiji, ki se je pričela izvajati decembra 2019 in
* podpora pri pripravi ustanovitve SIRENE biroja v Srbiji, ki se je začela izvajati marca 2020.

Na veleposlaništvu v Beogradu bo delo nadaljeval policijski ataše.

3. 10. Sodelovanje na področju infrastrukture – Ministrstvo za infrastrukturo (MZI)

**Bilateralno sodelovanje z državami Zahodnega Balkana**

**Srbija**

V letu 2021 se bo nadaljevalo bilateralno sodelovanje s Srbijo, predvsem v vlogi koordinatorjev 14 držav Podonavske regije na področju kopenskega in letalskega prometa. Predvidenih je več sestankov in skupnih dogodkov na operativnem nivoju na področju železniškega, cestnega in/ali letalskega prometa. Posebna pozornost bo posvečena železnicam, saj je Evropska komisija letošnje leto razglasila za Evropsko leto železnic 2021.

**Multilateralno sodelovanje**

V letu 2021 se bo predvidoma nadaljevalo multilateralno sodelovanje z državami Zahodnega Balkana - v okviru izvajanja strategije EUSDR predvsem z Bosno in Hercegovino, Črno goro ter Srbijo in v okviru EUSAIR z Albanijo, Bosno in Hercegovino, Črno goro, Srbijo ter Severno Makedonijo.

Nadaljevale se bodo tudi aktivnosti v okviru Alpsko – Zahodno balkanskega železniškega tovornega koridorja (AWB RFC), edinega železniškega tovornega koridorja EU, katerega del je tudi država nečlanica (Srbija).

Nadalje aktivnosti vključujejo tudi spremljanje dela Prometne skupnosti in sodelovanje s Stalnim sekretariatom (https://www.transport-community.org/). V začetku drugega predsedovanja RS Svetu EU je v okviru sodelovanja s Stalnim sekretariatom predviden dogodek na visoki ravni, predvsem z namenom izboljšanja povezljivosti vzdolž glavnih prometnih koridorjev ter čez-mejnih transportnih storitev v regiji.

Prav tako bo MZI spremljalo delo in raziskave na področju Energetske skupnosti (https://www.energy-community.org/) in v okviru pobude CESEC (Energetsko povezovanje v Srednji in Jugovzhodni Evropi).

**Alpsko - Zahodno-Balkanski železniški koridor**

Alpsko - zahodno balkanski železniški tovorni koridor je prvi železniški tovorni koridor, vzpostavljen na podlagi Uredbe o železniškem omrežju za konkurenčnost tovornega prometa (Uredba 913/2010). Poteka od Avstrije, čez RS, Hrvaško in Srbijo do Bolgarije oz. meje med Bolgarijo in Turčijo. Dolžina koridorja znaša 2.152 km.

V letu 2021 bo predstavnik MZI še naprej vodil Izvršni odbor, medtem ko Upravni odbor vodi predstavnik avstrijskih železnic. V letu 2021 bo osnovna naloga zagotoviti stabilen tovorni promet vzdolž koridorja.

**Strategija EU za Podonavsko regijo (EUSDR)**

V okviru izvajanja EUSDR je bila RS, skupaj s Srbijo, že leta 2011 zaupana tudi koordinacija dela na prednostnem področju 1b - Izboljšanje mobilnosti in multimodalnosti – cestne, železniške in zračne povezave. V letu 2021 so na tem področju predvidene naslednje aktivnosti:

* nadaljevanje koordinacije in vodenje dela usmerjevalnega odbora PA1b (cestne, železniške in letalske povezave),
* priprava in organizacija najmanj dveh dogodkov za deležnike (konferenca in delavnica ali seminar),
* nadaljevanje podpore projektnim nalogam za projekte z dodano vrednostjo za makro-regijo,
* nadaljevanje podpore vzpostavitvi novega koridorja med Črnim morjem in severnim Jadranom (Konstanca – Budimpešta – Beograd – Zagreb – Ljubljana – Koper) in nadaljevanje dela na obstoječih koridorjih in povezavah z rečnimi in morskimi pristanišči,
* izbira in dogovor s predstavniki držav regije o makro-regionalnih strateških projektih,
* promocijske aktivnosti in obveščanje vseh zainteresiranih po spletnih straneh in aktivno sodelovanje na vabljenih dogodkih,
* nadaljevanje sodelovanja PA1b s PA1a (plovba po celinskih vodah), Evropsko komisijo, Stalnim sekretariatom Transportne skupnosti,
* nadaljevanje odličnega medsebojnega sodelovanja med koordinatorjema (RS in Srbija) na področju prometa in koordiniranju izvajanja EUSDR ter vključitev Ukrajine,
* priprava rednega poročila za Evropsko komisijo o rezultatih dela.

V leta 2020 je bila z MZI podpisana nova triletna pogodba (obdobje 2020-2022) za izvajanje aktivnosti koordinacije 14 držav regije med MZI in DTP. Prvo leto izvajanja je v znatni meri ohromila pandemija Covid-19, zato je predvideno povečanje aktivnosti v drugi polovici 2021 in v letu 2022.

Na področju prometa in energije v okviru EUSAIR RS (MZI) sodeluje pri delu tematske usmerjevalne skupine 2 (TSG2), med drugim pri določanju prioritetnih projektov z dodano vrednostjo za celotno regijo in bo z aktivnostmi nadaljevala tudi v letu 2021.

**Pogodba o ustanovitvi prometne skupnosti**

V okviru Prometne skupnosti so opredeljene tri prioritete: razvoj železniškega omrežja na Zahodnem Balkanu, izboljšanje cestnoprometne varnosti in izboljšanje čezmejnih prometnih povezav. Posamezne vsebine se obravnavajo v okviru delovnih skupin in tematskih odborov. RS bo dogajanje v zvezi s tem aktivno spremljala, kot tudi delo Prometne skupnosti in sodelovala s stalnim sekretariatom in direktorjem (Matej Zakonjšek) tudi v letu 2021.

**Pogodba o Energetski skupnosti, sklenjena med EU in državami Zahodnega Balkana**

Energetska skupnost je mednarodna organizacija, ki je bila ustanovljena s Pogodbo o Energetski skupnosti, ki je začela veljati 1. 7. 2006. Pogodbenice so EU in osem držav iz jugovzhodne Evrope in črnomorske regije: Albanija, Bosna in Hercegovina, Črna gora, Kosovo, Severna Makedonija, Moldavija (od 2010), Srbija, Ukrajina (od 2011) in Gruzija (od 2017). Sedež organizacije je na Dunaju. Sekretariat Energetske skupnosti od 1. 12. 2012 vodi Janez Kopač. MZI bo še naprej aktivno spremljalo izvajanje Pogodbe o energetski skupnosti.

**Pobuda za energetsko povezovanje v Srednji in Jugovzhodni Evropi (CESEC)**

EK je regionalno povezovanje v okviru pobude CESEC ustanovila v letu 2015 kot odziv na rusko odpoved projekta Južni tok, s ciljem nasloviti vprašanje večje diverzifikacije oskrbe jugovzhodne in centralne Evrope. Povezovanje poteka na osnovi Memoranduma o soglasju (MoU) o skupnem pristopu k širitvi virov zemeljskega plina in izzivom, povezanim z zanesljivostjo dobave v okviru pobude za Povezanost Srednje in Jugovzhodne Evrope s plinovodi (CESEC).

Cilj pobude je, da v okviru foruma CESEC Avstrija, Bolgarija, Bosna in Hercegovina, Grčija, Hrvaška, Italija, Madžarska, Severna Makedonija, Moldavija, Slovaška, RS, Srbija in Ukrajina ob podpori Evropske komisije identificirajo projekte v regiji, ki lahko vsaki državi zagotovijo dostop do vsaj 3 različnih virov plina in tem zmanjšajo prekomerno odvisnost od ruskega vira.

Na pobudo EK se je RS septembra 2017 pridružila Memorandumu o soglasju (MoU) za širitev CESEC-a tudi na področja električne energije, OVE in energetske učinkovitosti.

Na seznamu CESEC projektov so naslednji projekti iz RS:

- SINCRO-GRID (projekt pametnih omrežij s Hrvaško),

-interkonekcija z Madžarsko (daljnovod Cirkovce - Pince),

- vzpostavitev povratnega toka zemeljskega plina med Avstrijo, RS in Hrvaško,

- plinska interkonekcija Nagykanizsa - Kidričevo.

MZI bo v letu 2021, skladno z interesi, ki so povezani z realizacijo projektov, pri katerih je udeleženo, spremljalo vse aktivnosti in se redno udeleževalo regionalnih srečanj.

3. 11. Sodelovanje na področju pravosodja – Ministrstvo za pravosodje (MP)

Ministrstvo za pravosodje, v okviru predsedovanja RS Svetu EU, načrtuje ministrsko srečanje z državami Zahodnega Balkana. Teme srečanja še niso določene, bodo pa v skladu s slovenskim programom predsedovanja Svetu EU in temami, ki so aktualne za Zahodni Balkan.

Konkretni programi sodelovanja na  področju pravosodja v letu 2021 niso predvideni, vendar so tako Ministrstvo za pravosodje, kot tudi ostali deležniki pravosodja, odprti za morebitne pobude sodelovanja s strani držav Zahodnega Balkana.

3. 12. Sodelovanje na področju javne uprave – Ministrstvo za javno upravo (MJU)

MJU ostaja odprt za sodelovanje z državami Zahodnega Balkana in načrtuje, da bo v letu 2021 realiziralo odpovedane aktivnosti in tako nadaljevalo z dobrim sodelovanjem, predvsem v okviru študijskih obiskov na področju digitalne transformacije javne uprave, transparentnosti in odprtih podatkov, javnega naročanja, organizacije javne uprave in uslužbenskega sistema, usposabljanja javnih uslužbencev, odprave administrativnih ovir in sodelovanja na področju nevladnih organizacij. Za leto 2021 MJU tudi načrtuje sodelovanje na zasedanjih mešanih komisij za gospodarsko sodelovanje z državami Zahodnega Balkana, ki bodo organizirane.

Na področju odprtih podatkov v letu 2021 MJU načrtuje ponovno izmenjavo dobrih praks s Črno Goro, s katero je aktivno sodelovalo v letu 2019. Prav tako ima MJU v načrtu sodelovanje s Srbijo. To sodelovanje bo potekalo tudi v okviru OPSI HUBA, ki so ga ustanovili MJU, Gospodarska zbornica Slovenije in Tehnološki park Ljubljana. Gre tudi za širše sodelovanje med javnim sektorjem in gospodarstvom.

Prav tako bo v letu 2021 pomembno vključevanje držav Zahodnega Balkana v aktivnosti MJU v okviru predsedovanja RS Svetu EU. MJU načrtuje vključevanje držav Zahodnega Balkana v dogodke mreže EUPAN (*European Public Administration Network*) ter dogodke na področju digitalizacije in kibernetske varnosti.

**Uprava RS za informacijsko varnost (URSIV), organ v sestavi MJU**

URSIV v sodelovanju z DCAF v marcu načrtuje regionalno konferenco na ministrskem nivoju, posvečeno kibernetski varnosti. Ministra RS (MJU) in Združenega kraljestva bosta moderirala panel na temo kibernetske varnosti z ministri iz držav Zahodnega Balkana.

URSIV bo v času predsedovanja RS EU vključila Zahodni Balkan tudi kot eno izmed tem na zasedanje Horizontalne delovne skupine za kibernetska vprašanja (HWPCI) oziroma organizirala dogodek na to temo ob robu HWPCI, kamor bodo vabljeni tudi predstavnike iz regije. Prednostna naloga je zagotoviti oziroma pričeti s procesom zagotavljanja ustrezne odpornosti na kibernetske napade tretjih držav v evropski soseščini in s tem prispevati k večji odpornosti EU in k ohranjanju odprtega, varnega in stabilnega kibernetskega prostora.

Na področju kibernetske varnosti se načrtuje priprava akcijskega načrta ali politične deklaracije na temo zagotavljanja kibernetske varnosti na Zahodnem Balkanu, ki bi ga EU lahko potrdila na možnem Vrhu EU-Zahodni Balkan. V ta dokument bi lahko smiselno vključili tudi elemente boja proti kibernetsko podprtim dezinformacijam in druge vidike hibridnih groženj.

3. 13. Sodelovanje na področju tajnih podatkov – Urad Vlade RS za varovanje tajnih podatkov (UVTP)

**Regionalno povezovanje – regionalne organizacije in povezave**

**Svet za regionalno sodelovanje – Regional Cooperation Council (RCC)**

Urad Vlade RS za varovanje tajnih podatkov bo v letu 2021 proaktivno sodeloval v vseh aktivnostih RCC SEENSA (NSA v JV Evropi)v skladu s Strategijo in delovnim programom za leto 2021. Načrtovana je 11. mednarodna konferenca skupine RCC SEENSA v Sarajevu na Direktorskem nivoju. V letu 2021 bodo glede na vsebinske prioritete sklicani tudi sestanki tematskih delovnih skupin (TWG) na ekspertnem nivoju.

**Multilateralne aktivnosti – Nacionalni varnostni organi šestih držav (6S NSA)**

Sodelovanje Direktorjev Nacionalnih varnostnih organov Bosne in Hercegovine, Črne Gore, Makedonije, Srbije, Hrvaške in RS bo potekalo skladno s stanjem epidemioloških razmer. Cilj je dvigniti nivo varovanja tajnih podatkov in zavedanja o soodgovornosti vseh za razvoj ter varnostno stabilnost ožje regije.

**Programi pomoči državam pristopnicam**

Urad bo aktivno sodeloval in izvajal programe pomoči državam pristopnicam v okviru epidemioloških razmer, kadrovskih in finančnih zmožnosti – načrtovane aktivnosti podrobneje navedene v okviru bilateralnega sodelovanja s posamezno državo.

**Bilateralno sodelovanje**

**Bosna in Hercegovina**

Implementacija bilateralnega sporazuma o varovanju tajnih podatkov in operativno sodelovanje.

V primeru ustreznih dogovorov in odobritve - implementacija projekta bilateralne tehnične pomoči.

**Črna Gora**

Implementacija bilateralnega sporazuma o varovanju tajnih podatkov in operativno sodelovanje. V primeru ustreznih dogovorov in odobritve - implementacija projekta bilateralne tehnične pomoči.

**Kosovo**

Nadaljevanje bilateralnih stikov na podlagi vzajemnih potreb in pobud ter v perspektivi dogovori o sklenitvi bilateralnega sporazuma o varovanju tajnih podatkov.

**Makedonija**

Implementacija bilateralnega sporazuma o varovanju tajnih podatkov in operativno sodelovanje.

V primeru ustreznih dogovorov in odobritve - implementacija projekta bilateralne tehnične pomoči.

**Srbija**

Implementacija bilateralnega sporazuma o varovanju tajnih podatkov in operativno sodelovanje. V primeru ustreznih dogovorov in odobritve - implementacija projekta bilateralne tehnične pomoči.

3. 14. Sodelovanje na področju kmetijstva – Ministrstvo za kmetijstvo, gozdarstvo in prehrano (MKGP)

MKGP bo tudi v letu 2021 nadaljevalo okrepljeno sodelovanje s Stalno delovno skupino za regionalni razvoj podeželja v Jugovzhodni Evropi (SWG RRD).

MKGP v času slovenskega predsedovanja Svetu EU, v drugi polovici leta 2021, načrtuje organizacijo ministrske konference za kmetijstvo, na katero bodo vabljeni tudi ministri Zahodnega Balkana. Konferenca bo ob robu Mednarodnega kmetijsko živilskega sejma AGRA v Gornji Radgoni. Vzporedno s tem dogodkom bi potekal tudi sestanek Generalne skupščine Stalne delovne skupine za regionalni razvoj podeželja v jugovzhodni Evropi (SWG RRD).

**Sodelovanje s Črno goro**

Skladno z vsebinami akcijskega načrta sodelovanja za obdobje 2016-2021 bo MKGP nadaljevalo aktivnosti sodelovanja s črnogorskimi partnerji. V prvi četrtini leta 2021 predvideva IV. zasedanje predstavnikov ministrstev za kmetijstvo RS in Črne gore, na katerem se bodo pregledali in potrdili nabori aktivnosti bilateralne tehnične pomoči Črni gori za obdobje 2021-2022.

**Sodelovanje s Severno Makedonijo**

V začetku decembra 2020 je med RS in Severno Makedonijo potekala priprava poročila o pregledu bilateralnih aktivnosti tehnične pomoči za obdobje 2018-2020 na področjih kmetijstva, varne hrane, razvoja podeželja, gozdarstva ter veterinarske in fitosanitarne politike. V teku je že usklajevanje vsebin novega akcijskega načrta za programsko obdobje 2021-2024. Podpis izvedbenega dokumenta se načrtuje v prvem četrtletju leta 2021.

**Sodelovanje s Srbijo**

Ob koncu leta 2020 se je začelo usklajevanje razširjenega bilateralnega projekta tehnične pomoči za administrativno krepitev za poglavji 11 in 12 ter tudi za tista področja tehnične pomoči, ki v letu 2020, zaradi pandemije Covid-19, niso bila realizirana. MKGP v letu 2021 načrtuje izvedbo builateralne tehnične pomoči (štiri svetovanja) na daljavo.

3. 15. Sodelovanje na področju prostora in okolja – Ministrstvo za okolje in prostor (MOP)

MOP bo v letu 2021 nadaljevalo s podpiranjem izvajanja projektov v državah Zahodnega Balkana na področju boja proti podnebnim spremembam.

Na podlagi podpisanega Memoranduma o razumevanju glede sodelovanja pri zagotavljanju rednega delovanja in vzdrževanja Sistema za napovedovanje in opozarjanje pred poplavami v Savskem bazenu bodo v letu 2021 predvidoma zagotovljeni viri in vzpostavljene ustrezne delovne skupine, vključno z zunanjo podporo, ki so potrebni za stabilno delovanje, dolgoročno vzdrževanje in nadaljnji razvoj sistema. Agencija RS za okolje (ARSO) bo na podlagi tega tudi v letu 2021 zagotavljala delovanje glavnega Sistema za napovedovanje in opozarjanje pred poplavami v Savskem bazenu (Sava FFWS).

Tudi v letu 2021 bo ARSO, kot gostitelj Regionalnega instrumentacijskega centra Svetovne meteorološke organizacije (WMO RIC), državnim meteorološkim in hidrološkim službam na Zahodnem Balkanu skladno z njihovimi potrebami zagotavljala sledljivost referenčnih standardov za osnovne meteorološke veličine.

ARSO bo v letu 2021 nadgrajevala orodja za spremljanje in napovedovanje suše ter oceno njenih posledic v sklopu DMCSEE, ki pokriva tudi območje Zahodnega Balkana ter zagotavljala prenos informacij/znanja v regijo.

ARSO bo v začetku leta 2021 podala zaključno poročilo o delu na projektu Svetovne meteorološke organizacije (WMO), katerega namen je vzpostaviti Posvetovalni sistem za zgodnje opozarjanje na mnogotere vremensko pogojene nevarnosti v jugovzhodni Evropi (SEE-MHEWS-A), ki ga je v demonstracijski fazi financirala Svetovna banka (WB). Predvideno je, da bo ARSO še naprej vzdrževala delujoč model za kratkoročno napovedovanje vremena na infrastrukturi *European Centre for Medium-Range Weather Forecasts* (ECMWF) do pričetka naslednje faze projekta, pri pripravi katere bo prav tako sodelovala.

Nadaljevala se bodo prizadevanja, da se dosežki RS, doseženi v mednarodnih povodjih Mure, Save in Jadrana, v okviru vodne diplomacije, predstavijo širši mednarodni skupnosti kot primeri dobre prakse za izboljšanje sodelovanja pri zagotavljanju trajnostnega razvoja na Zahodnem Balkanu in v jugovzhodni Evropi.

Uprava RS za jedrsko varnost (URSJV) v letu 2021 na projektu pomoči upravnemu organu za jedrsko in sevalno varnost Bosne in Hercegovine načrtuje sodelovanje pri pripravi zakonodaje s področja ravnanja z radioaktivnimi odpadki in tudi izvajanje praktičnega usposabljanja strokovnjakov Bosne in Hercegovine v Sloveniji (*on-the-job training* – OJT), če bodo razmere to dopuščale. Projekt naj bi trajal še v letu 2022.

3. 16. Sodelovanje na področju zdravstva – Ministrstvo za zdravje (MZ)

V letu 2021 načrtuje MZ nadaljnjo krepitev sodelovanja na bilateralni ravni ter v okviru multilateralnih forumov v zvezi z obvladovanjem pandemije Covid-19 in njenih posledic za zdravstvene sisteme držav Zahodnega Balkana.

Pričakovano je nadaljnje posredno sodelovanje RS z državami Zahodnega Balkana v okviru posebne delovne skupine pod okriljem Srednjeevropske pobude – *CEI-WHO Task-Force on Covid-19 Emergency*.

Prav tako je v načrtu okrepljeno sodelovanje RS z Zdravstveno mrežo jugovzhodne Evrope (ZMJVE), katere partner je RS od leta 2002. V letu 2021 obeležuje ZMJVE 20-letnico delovanja, zato namerava MZ zagotoviti aktivno udeležbo svojih predstavnikov na ključnih dogodkih ZMJVE. Obenem  je v načrtu tudi vabilo Sekretariatu ZMJVE oz. Izvršilnemu odboru ZMJVE za udeležbo na nekaterih od dogodkov, katerih gostiteljica bo RS v okviru programa predsedovanja Svetu EU.

Intenzivnejše sodelovanje z državami Zahodnega Balkana je v letu 2021 pričakovati v okviru presedovanja RS Horizontalni delovni skupini za droge (HDG), v sklopu katerega bo organizirano srečanje na strokovni ravni EU-Zahodni Balkan.

Priložnost za sodelovanje z državami Zahodnega Balkana obstaja tudi v okviru Procesa sodelovanja v jugovzhodni Evropi, ko naj bi predvidoma v prvem četrtletju leta 2021 Turčija izpeljala virtualno srečanje ministrov za zdravje.

V  času predsedovanja RS Svetu EU je bila sicer načrtovana še organizacija sestanka HERCA (Združenje pristojnih upravnih organov s področja varstva pred sevanji) v Ljubljani, na katerega bi povabili tudi predstavnike držav Zahodnega Balkana, ki še niso člani HERCA.  Zaradi epidemiološke situacije v Evropi, je  bilo na zadnjem sestanku HERCA, novembra 2020 dogovorjeno, da bosta oba sestanka HERCA v letu 2021  potekala virtualno, v organizaciji Sekretariata HERCA  iz Pariza. Zato bo povabilo predstavnikom držav Zahodnega Balkana prestavljeno na čas, ko bo srečanje potekalo v Ljubljani.

3. 17. Spodbujanje sodelovanja na področju izobraževanja, mladine, znanosti in športa – Ministrstvo za izobraževanje, znanost in šport (MIZŠ)

**Sodelovanje na področju izobraževanja**

**Izmenjave študentov in profesorjev potekajo v okviru bilateralnih protokolov in programa CEEPUS z vsemi državami Zahodnega Balkana, kjer poleg osnovne kvote, RS ponuja še dodatne štipendijske mesece za študente iz držav Zahodnega Balkana.**

**Z Bosno in Hercegovino, Črno goro, Kosovom, Severno Makedonijo in Srbijo ima RS podpisane protokole na področju izobraževanja, katerih osnovno določilo je izenačitev z državljani RS in/oziroma z državljani EU glede stroškov plačila študija (ne zaračunava se jim t.i. "šolnina za tujce"). Vsi protokoli vejajo do vstopa posamezne države v EU.**

**RS bo tudi v letu 2021 s celostno podobo *Study in Slovenia* sodelovala na visokošolskih sejmih in drugih virtualnih dogodkih v državah Zahodnega Balkana. Gre za skupni nastop in predstavitve javnih ter zainteresiranih zasebnih visokošolskih zavodov.**

**RS načrtuje udeležbo na 7. regionalni konferenci ENIC NARIC centrov držav Zahodnega Balkana, če bo potekala v letu 2021 (v letu 2020 naj bi jo organiziral informacijski center Kosova, vendar do sklica ni prišlo zaradi pandemije Covid-19).**

**Delovni obisk slovenskega ENIC-NARIC centra v Severni Makedoniji in na Kosovu, povezan s pomanjkanjem informacij o šolskih sistemih in kvalifikacijah ter posledično zastojev v postopkih vrednotenja kvalifikacij iz teh držav, ki ni bil realiziran v letu 2019, zaradi trenutne situacije pa tudi ne v 2020, si bo MIZŠ prizadevalo realizirati v prihodnjih letih.**

**Zaradi zaznane problematike v Bosni in Hercegovini v zadnjih dveh letih, izpostavljene v poročilu za 2020, bi bil smiseln tudi delovni sestanek v Bosni in Hercegovini. MIZŠ ga želi glede na možnosti izvesti v naslednjih letih. Delovni obisk bi bil namenjen pridobivanju strokovnih in aktualnih informacij o šolskem sistemu Bosne in Hercegovine ter vzpostavljanju in krepitvi stikov z institucijami, ki razvijajo in izvajajo politiko izobraževanja v Bosni in Hercegovini.**

**Pridobitev informacij je zelo pomembna, saj vloge iz držav nekdanje Jugoslavije predstavljajo večji del prejetih vlog za vrednotenje izobraževanja v RS. Delovna srečanja je smiselno izvesti v živo, če bodo zdravstvene razmere zaradi pandemije Covid-19 to dopuščale.**

S ciljem za izboljšanja statusa in dolgoročne stopnje znanja slovenskega jezika v regiji v okviru smernic za krepitev in povezovanje potomcev Slovencev izven meja RS, bo MIZŠ tudi v letu 2021 organiziralo in financiralo dopolnilni pouk slovenščine v Bosni in Hercegovini, Severni Makedoniji, Srbiji in Črni gori. Tako bodo dopolnilni pouk v regiji v letu 2021 poučevale štiri napotene učiteljice iz RS in sedem nenapotenih učiteljev/učiteljic.

**MIZŠ sofinancira izvajanje dopolnilnega pouka maternega jezika in kulture za otroke drugih narodnosti. Med poučevanimi jeziki so tudi albanščina, makedonščina, bosanščina in srbščina.**

**MIZŠ bo tudi v letu 2021 financiralo tečaj slovenščine dijakom tujcem prvo leto srednješolskega izobraževanja.**

**Sodelovanje na področju mladine**

**Salto center za Jugovzhodno Evropo, eden izmed treh SALTO YOUTH centrov z regionalno pristojnostjo (Mediteranske države, Jugovzhodna Evropa, Vzhodna Evropa in Kavkaz), bistveno prispeva k dojemanju dejanske odprtosti programa za sodelovanje akterjev iz držav jugovzhodne Evrope (JVE) in krepi možnosti za njihovo enakopravnejše vključevanje.**

**V letu 2021 bo Salto center za JVE organiziral niz aktivnosti na evropski ravni, na katerih je predvidena udeležba za mladinske delavce in druge deležnike na področju mladinskega dela iz programskih držav programa Erasmus+ ter partnerskih držav, predvsem z območja Zahodnega Balkana, delno pa tudi iz drugih evropskih držav. Istočasno bo Salto center za JVE podpiral tudi implementacijo Evropske solidarnostne enote (ESE), pri čemer bo gradil na dosedanji uspešni podpori prostovoljskih aktivnosti v okviru programa Erasmus+.**

**V načrtu dela za leto 2021 so predvidene naslednje aktivnosti, ki jih bo Salto center za JVE organiziral v sodelovanju s številnimi nacionalnimi agencijami, odgovornimi za izvajanje programa E+ na področju mladine, in sicer:**

* **Več aktivnosti za oblikovanje partnerstev in izgradnjo kompetenc mladinskih delavcev na različnih tematskih področjih, v okviru strateških partnerstev. Večina teh strateških partnerstev je bila vzpostavljenih v 2020, nadalje se bodo razvijala in začela izvajati v 2021:**
  + **na vprašanja podjetnosti in zaposljivosti (*Youth@Work*),**
  + **podpora lokalnemu mladinskemu delu (*Europe Goes Local*),**
  + **digitalno mladinsko delo (*Digital Youth Work*),**
  + **mladinska participacija (*The Power of Youth*).**

**V okviru teh partnerstev bo SALTO center za JVE gostil dve mednarodni aktivnosti v državah Zahodnega Balkana (ali po spletu, odvisno od nadaljnjega razvoja pandemije Covid-19), in sicer aktivnost vzpostavljanja partnerstev z namenom razvoja aktivnosti mladinske participacije in seminar na temo vloge mladinskega dela pri podpori mladinskemu podjetništvu.**

* **SALTO center za JVE bo s podporo ostalih dveh regionalnih SALTO centrov in nekaj nacionalnih agencij koordiniral strateško partnerstvo o sodelovanju s sosednjimi partnerskimi državami, vključno s postopkom posvetovanja z zunanjimi deležniki, razvojem komunikacijskega portala in večjim dogodkom, ki bo odprl nova programa in nov okvir sodelovanja. SALTO center za JVE bo jeseni 2021 prav tako organiziral sestanek zaposlenih na nacionalnih agencijah.**
* **Predvidena je serija petih spletnih dogodkov, namenjenih potencialnim upravičencem projektov, z namenom, da se izkoristijo nove priložnosti za sodelovanje s sosednjimi partnerskimi državami in predstavitev tematskih prednostnih nalog novih programov Erasmus + in ESE (pripravljeni leta 2020).**
* **Usposabljanje (TOSCA), ki podpira nove organizacije pri izvajanju aktivnosti v okviru programa Evropska solidarnostna enota, bo potekalo v eni od držav Zahodnega Balkana (preloženo iz 2020).**
* **Kot v vseh predhodnih letih bo SALTO center za JVE omogočal sodelovanje mladinskim delavcem iz partnerskih držav Zahodnega Balkana tudi pri drugih aktivnostih, ki jih sicer pripravljajo in izvajajo nacionalne agencije.**
* **Ključne aktivnosti za namen podpore razvoju programa ESE v državah Zahodnega Balkana se bodo nanašale na dodelitve znaka kakovosti (*Quality Label*) prostovoljskih organizacij v okviru ESE, z zagotavljanjem obveznih usposabljanj (TEC) prostovoljcev ter izvedbo nacionalnih srečanj organizacij z znakom kakovosti v vseh partnerskih državah na območju JVE.**
* **Poleg tega bo SALTO center za JVE izvajal ciljno podporo organizacijam, ki so nove v programu ali pa so imele težave pri izvajanju prostovoljskih aktivnosti (*Coaching* in *Buddy Support System*, obe metodi sta bili pilotno izvedeni leta 2020).**
* **Kot v prejšnjih letih, bo SALTO center za JVE še naprej deloval v tesnem sodelovanju z ostalimi SALTO centri, z namenom podpore nadaljnjega razvoja mreže. Prav tako bo SALTO center za JVE organiziral aktivnosti za spodbujanje prepoznavnosti podpornih orodij, izdelanih leta 2020 (npr. spletni tečaj na temo Evropa in evropsko državljanstvo, priročnik Cherry on the Cake o mladinskih izmenjavah itd.).**

**Sodelovanje na področju znanosti**

* Sodelovanje slovenskih raziskovalnih ustanov z ustanovami držav Zahodnega Balkana v Okvirnem programu EU za raziskave in inovacije OBZORJE EVROPA (2021-2027) in v programu COST se bo nadaljevalo. Predvideno je, da bodo države Zahodnega Balkana z Evropsko komisijo podpisale Agendo o inovacijah, raziskavah, izobraževanju, kulturi, mladini in športu maja 2021, v času portugalskega predsedovanja Svetu EU. Tako bodo lahko enakopravno sodelovale tudi v programu OBZORJE-EVROPA.
* Sodelovanje med RS in državami Zahodnega Balkana bo potekalo tudi v okviru javno-javnih partnerstev, kamor sodijo instrumenti ERA-NET, pobude po 185. členu PDEU, JPI (pobude za skupno načrtovanje raziskovalnih programov, kot so podnebne spremembe, staranje prebivalstva, energetske spremembe itd) in instrument EJP (evropsko skupno načrtovanje).
* Na podlagi sporazumov o znanstveno-tehnološkem sodelovanju se bodo v letu 2021 izvajali bilateralni raziskovalni projekti z Bosno in Hercegovino, Črno goro in Srbijo. MIZŠ predvideva, da se bo v letu 2021 dogovorilo za obnovitev znanstvenega sodelovanja s Severno Makedonijo.
* Na podlagi »Pisma o nameri o ustanovitvi mednarodnega inštituta za trajnostne tehnologije v JVE (SEEIIST)«, ki je bilo podpisano 25. 10. 2017 v Ženevi, tečejo dejavnosti povezane z vzpostavitvijo inštituta. RS bo s svojim predstavnikom s strani MIZŠ sodelovala pri delu usmerjevalnega odbora projekta. MIZŠ predvideva, da bo v letošnjem letu sprejeta odločitev o podpisu Memoranduma o sodelovanju v regionalni pobudi in s tem povezanimi aktivnostmi v razvoju projekta.
* V letu 2021 bo predvidoma sprejeta Strategija internacionalizacije slovenske znanosti in raziskav (2020 - 2030), ki kot eno prioritetnih področij poudarja sodelovanje z državami Zahodnega Balkana.

**Sodelovanje na področju športa**

Neposredno sodelovanje med športnimi organizacijami bo še naprej potekalo z vsem državami Zahodnega Balkana.

3. 18. Sodelovanje na področju dela, družine in socialnih zadev – Ministrstvo za delo, družino, socialne zadeve in enake možnosti (MDDSZ)

Z Zahodnim Balkanom je možno sodelovanje ob robu ministrskega srečanja (neformalni EPSCO – še ni potrjen). V primeru izvedbe, bi MDDSZ sodelovanje z ministri Zahodnega Balkana usmerilo na področje prioritet na ravni MDDSZ - kakovost dela za kakovost življenja.

3. 19. Sodelovanje v kulturi in med arhivi ter medkulturni dialog – Ministrstvo za kulturo (MK)

**Javni arhivi v Sloveniji**

Javni arhivi v RS bodo sodelovali s posameznimi arhivskimi službami pri gostovanju in izmenjavi razstav, dogodkov (predstavitev publikacij, projektov ipd.) ter vzajemnega sodelovanja na arhivskih konferencah in posvetih (predvsem s Srbijo, Bosno in Hercegovino, Severno Makedonijo). Arhiv RS pa ima podpisane dogovore (sporazume) o sodelovanju arhivskih služb v regiji s Severno Makedonijo, Srbijo, Črno Goro, Bosno in Hercegovino. Izvajanje aktivnosti bo prilagojeno oziroma odvisno od epidemiološke situacije v RS in državah Zahodnega Balkana.

Za Srbijo se načrtuje udeležba predstavnikov Slovenskega filmskega arhiva (SFA) v Beogradu pri Arhivu RS na Festivalu nitratnega filma in obisk Jugoslovanske kinoteke v Beogradu (v letu 2020 ni bil izveden). To je edini festival filmov na gorljivi nitratni podlagi v evropskem prostoru. Vsako leto SFA sodeluje s filmskim programom, obenem se oblikuje program sodelovanja na področju izmenjave filmskega arhivskega gradiva. Jeseni je predvidena udeležba na Posvetovanju Arhivskega društva Srbije.

Projekt Gustav Tönnies in sinovi (v sodelovanju s Slovensko-švedskim društvom), nadaljevanje projekta za iskanje in posredovanje podatkov o družini Tönnies ter njihovih podjetjih. Glede na širok krog delovanja treh družinskih podjetij je k projektu vabljenih več arhivov v tujini (Štajerski deželni arhiv Gradec, Državni arhiv Trst, Hrvaški državni arhiv, Državni arhiv v Zagrebu, Državni arhiv na Reki, Zgodovinski arhiv Sarajevo, Arhiv Bosne in Hercegovine in Avstrijski državni arhiv) in dva slovenska arhiva (Zgodovinski arhiv Ljubljana in Arhiv RS). Ob procesu zbiranja podatkov so se pridružili Arhiv Hercegovačko-neretvanskog kantona v Mostarju, Mestni arhiv Budimpešte ter Muzej Crikvenice, Slovenski etnografski muzej, Muzej novejše zgodovine Slovenije. Cilj projekt je izdaja tematskega vodnika za družino Tönnies v naštetih državah.

**Narodna in univerzitetna knjižnica**

MK bo v okviru letnega financiranja državnih javnih zavodov predvidoma podprlo program dela Narodne in univerzitetne knjižnice, ki med drugim, poleg sodelovanja s knjižnicami Zahodnega Balkana pri medknjižnični izposoji in zameni gradiva, vključuje sodelovanje z nacionalnimi knjižnicami v okviru iniciative SEENL – letnega srečanja in konference direktorjev nacionalnih knjižnic JVE, regionalno srečanje ISBN agencij za Balkan, organizacijo razstav in skupnih dogodkov za prenos znanja in izkušenj, promocijo knjižničnih zbirk in zakladov, aktivno udeležbo na strokovnih konferencah v regiji, projektno sodelovanje in strokovne obiske

**Sodelovanje na področju muzejske dejavnosti**

MK bo v okviru financiranja muzejev še naprej podpiralo izmenjave razstav, medinstitucionalne razstave, rezidenčne izmenjave in strokovno sodelovanje. Zaradi ukrepov ob pandemiji Covid-19 je pričakovan manjši obseg sodelovanja od načrtovanega. Prirodoslovni muzej načrtuje sodelovanje z muzeji v Srbiji, Bosni in Hercegovini in v Črni Gori.

**Sodelovanje na področju umetnosti**

MK bo v okviru svojih možnosti še naprej podpiralo živahno sodelovanje med javnimi zavodi, kulturnimi organizacijami in ustvarjalci v regiji, tudi v okviru različnih mrež, povezav in dolgoročnejših programov in projektov izmenjav, ki potekajo na vseh področjih umetnosti, kot so na primer mednarodna založniška mreža Traduki, ki je skupni projekt več državnih in zasebnih evropskih institucij. Traduki podpira prevode iz ter v nemški jezik ter med jeziki vključenih držav, ob tem pa sofinancira tudi druge programe s področja knjige na področju vključenih držav, med drugim mrežo literarnih rezidenc, kamor je vključena tudi slovenska rezidenca v Novem mestu. V letih 2021–2023 bo mreža Traduki, in z njo seveda RS, v fokusu mednarodnega knjižnega sejma v Leipzigu, s čimer se bo vidnost slovenske prisotnosti še povečala, kar je dobrodošel poudarek ob slovenskem fokusu na Frankfurtskem knjižnem sejmu leta 2023. Okvirni strošek sodelovanje je ocenjen na 15.500,00 evrov.

**Regionalno sodelovanje na področju filma**

RS se skupaj s Hrvaško, Bosno in Hercegovino, Srbijo, Severno Makedonijo, Črno goro in Bolgarijo že nekaj let predstavlja s skupnim paviljonom na filmski tržnici in filmskem festivalu v Cannesu. Prav tako s temi državami sodeluje v koprodukcijskem skladu *Eurimages* in Evropski filmski promociji ter v bilateralnih in multilateralnih filmskih koprodukcijah.

**Na podoročju vizualnih umentosti** poteka permanentno sodelovanje v omenjenem kulturnem področju, od skupnih projektov in izmenjav na ravni nacionalnih institucij kot je Moderna galerija Ljubljana (ena od osrednjih zbirk, ki se razvija in promovira po svetu je *ArtEast* – dela sodobnih umetnikov iz V Evrope); med projekti na ravni NVO pa sta pomembna predvsem članstvo in sodelovanje v mednarodni organizaciji EUNIC - Bienale mladih Evrope in Sredozemlja in mednarodni projekt Fotonični trenutki – sodobna fotografiji JV Evrope.

**Kulturni sklad**

Tudi v prihodnje bo MK bilateralno in multilateralno kulturno sodelovanje z državami Zahodnega Balkana spodbujalo s pomočjo t. i. kulturnega sklada, s katerim bo sofinanciralo kulturne projekte, pri katerih sodelujejo DKP. Na podlagi lastne ali druge pobude za izvedbo posameznega kulturnega projekta bo posamezno DKP lahko tudi v prihodnje večkrat letno kandidiralo za skupna sredstva, ki jih bosta v enakem deležu prispevali MK in MZZ. Namen je spodbuditi in omogočiti pripravo in izvedbo večjega števila predvsem manjših kulturnih dogodkov v državah Zahodnega Balkana, v skladu sprejetimi programskimi prioritetami, izboljšati njihov način financiranja, predstaviti slovenske presežke s področja kulturno-umetniškega ustvarjanja, spodbuditi medkulturno sodelovanje in medkulturni dialog, izboljšati medsebojno poznavanje ter promovirati slovensko kulturo in slovensko državo nasploh v tej regiji. Za leto 2021 je za delovanje kulturnega sklada skupaj načrtovanih 120.000,00 EUR, s strani MK 60.000,00 EUR.

**Projekta obnove Paviljona 17 in nadaljevanje priprave skupne razstave v spominskem muzeju Auschwitz-Birkenau Więźniów Poljska**

Za postavitev skupne razstave  v muzeju AB v Auschwitzu poteka dolgotrajen postopek  priprave  skupne razstave vseh članic bivše države, ki delujejo pod okriljem mednarodnih inštitucij in je bilo določno, da se sredstva, tako za postavitev razstave kot za rekonstrukcijo prostora, deli po načelu nasledstva.

**Svet ministrov za kulturo Jugovzhodne Evrope - CoMoCoSEE**

MK bo še naprej sodelovalo v tem regionalnem političnem okviru na področju kulture in kulturne dediščine ter z državami JVE in v sodelovanju z relevantnimi mednarodnimi organizacijami (predvsem Uradom za Unesco v Benetkah) izvajalo ključne aktivnosti v skladu s strategijo regionalnega sodelovanja na področju kulture.

**Regionalni center za ohranjanje nesnovne kulturne dediščine v Jugovzhodni Evropi**

MK bo, v sodelovanju s Slovenskim etnografskim muzejem – koordinatorjem varstva nesnovne kulturne dediščine, še naprej sodelovalo pri delu Regionalnega centra za ohranjanje nesnovne kulturne dediščine v Jugovzhodni Evropi pod okriljem UNESCO (kot center II. kategorije UNESCO) s sedežem v Sofiji v Bolgariji.

Slovenski strokovnjaki za nesnovno kulturno dediščino se redno udeležujejo letnih srečanj strokovnjakov regije JVE, ki potekajo v organizaciji UNESCO pisarne iz Benetk in v sodelovanju z Regionalnim centrom iz Sofije. Srečanja so tematska, praviloma jih gosti ena izmed držav regije.

3. 20. Sodelovanje na področju statistike - Statistični urad RS (SURS)

Statistični urad RS (SURS) bo nadaljeval dobro prakso prenosa znanja in še naprej nudil strokovno pomoč s področja statistike državam Zahodnega Balkana, ki bodo za to zaprosile. V okviru IPA 2017 večdržavnega programa s področja statistike načrtuje izvedbo več konzultacij in študijskih obiskov ter 3-mesečno usposabljanje predstavnikov statističnih uradov Albanije, Bosne in Hercegovine ter Srbije s področja popisa prebivalstva, statistike življenjske ravni in okoljskih statistik.

3. 21. Krepitev in povezovanje slovenske manjšine – Urad Vlade RS za Slovence v zamejstvu in po svetu (USZS)

USZS bo tudi v letu 2021 poskušal ohranjati podporo slovenskim skupnostim v državah Zahodnega Balkana na vsaj pretežno enaki ravni kot v preteklih letih, seveda v okviru finančnih možnosti in dosedanjih izkušenj.

Spodbujal bo predvsem tiste projekte, ki so se v preteklosti izkazali za uspešne in odmevne, ter nove zamisli, pomembne za utrjevanje slovenske zavesti. Posebno pozornost bo posvetil tudi sodelovanju s slovenskimi skupnostmi na Zahodnem Balkanu ob 30. obletnici samostojnosti Slovenije in predsedovanju RS Svetu EU v letu 2021, pa tudi popisu prebivalstva, ki ga bodo predvidoma izvedli v nekaterih državah Zahodnega Balkana v tem letu

Slovenska skupnost iz držav Zahodnega Balkana ima v Svetu Vlade RS za Slovence po svetu dva predstavnika, ki bosta, kot člana sveta, sodelovala pri pripravi strategije o prihodnosti slovenstva v svetu in strateški odnos RS do Slovencev po svetu za obdobje 202­1­-2030. V okviru sveta imata možnost predstavljati potrebe slovenske skupnosti na Zahodnem Balkanu, pa tudi možnost podajanja predlogov v zvezi z različnimi temami in ravnmi ohranjanja slovenske identitete in sodelovanja z matično domovino.

USZS bo še naprej pozoren na potrebe slovenske skupnosti. V letu 2021 bo še naprej sodeloval z MIZŠ glede krepitve obstoječih načinov poučevanja slovenščine oziroma iskanja morebitnih novih možnosti. Potekale bodo priprave na naslednjo sejo sveta Vlade, ki bo predvidoma v juniju 2021, in vlaganje predlogov glede oblikovanja strategije 2021-2030. Prvi osnutek strategije bo pripravljen predvidoma do marca, strategija pa naj bi bila predvidoma sprejeta junija 2021.

USZS bo tudi v tem letu podpiral trud Slovencev v državah Zahodnega Balkana pri vzdrževanju društvenega življenja ter ohranjanju obstoječe infrastrukture. Leto 2021 bo v tem smislu zahtevno leto, saj društva v letu 2020 zaradi pandemije in s tem povezanimi omejitvami praktično večino leta niso delovala oz. se člani društev niso mogli sestajati ali uresničevati načrtovanih programov in projektov. Vodstvo USZS bo skušalo ob izboljšanju epidemiološke slike obiskati najpomembnejše dogodke in čim več slovenskih skupnosti, ob tem pa bo potrebno skrbeti tudi za nadzor nad transparentno in racionalno ter namensko porabo sredstev, prejetih s strani RS oziroma USZS.

1. 13424/20 Sklepi Sveta o izvajanju makroregionalnih strategij EU z dne 3.12.2020 [↑](#footnote-ref-1)